6 Ciptaan Maju Zaman Silam Yang Mengatasi Pemahaman Moden

Rahsia untuk menghasilkan beberapa ciptaan yang paling berguna dalam lipatan sejarah telah pun hilang dari genggaman kita. Dalam pada kebijaksaan dan kepintaran yang kita miliki pada hari ini, nenek-moyang kita pada ribuan tahun yang lampau masih mampu membingungkan kita dengan kebijaksanaan dan penciptaan mereka. Walaupun kita berhasil membangunkan versi moden bagi sebahagian ciptaan tersebut, ianya hanya berlaku pada tahun-tahun kebelakangan ini.API YUNANI – SENJATA KIMIA MISTERI

Byzantine pada abad ke-7 hingga abad ke-12 Masehi melemparkan suatu bahan misteri kepada musuh-musuh mereka semasa menghadapi pertempuran laut. Cecair ini ditembak menerusi tyiub atau sifon, lalu membakar kapal-kapal yang berada di atas laut dan hanya dapat dipadam dengan menggunakan cuka, pasir dan air kencing.Kita masih tidak tahu bahan apakah yang digunakan untuk membuat senjata kimia yang dikenali sebagai Api Yunani ini. Byzantine menjaga rahsia tersebut dengan begitu ketat, memastikan hanya sebilangan yang terpilih sahaja mengetahui rahsia itu. Kemudian, pengetahuan tersebut hilang secara keseluruhan.KACA FLEKSIBEL – BAHAN YANG SANGAT BERHARGA

Tiga catatan purba berkenaan ciptaan yang dikenali sebagai vitrum flexile, atau kaca fleksibel tidak cukup jelas untuk meraih kepastian sama ada ciptaan tersebut benar-benar wujud ataupun tidak. Kisah berkenaan ciptaan ini kali pertama diceritakan oleh Petronius (mati 63 Masehi).Di dalam tulisannya, dicatatkan bahawa terdapat seorang tukang kaca yang menghadiahkan sebuah bekas kaca kepada Maharaja Tiberius (memerintah 14-37M). Beliau kemudiannya meminta maharaja itu agar memberikan semula bekas tersebut kepadanya. Lantas, si tukang kaca itu melempar bekas kaca itu ke lantai, namun ianya tidak pecah berkecai sebaliknya hanya sekadar kemek. Kemudian, tukang kaca itu pun menukul bekas kaca itu sehingga menjadi bentuk asal semula. Oleh kerana khuatir akan berlaku penurunan nilai bagi bekas kaca yang amat berharga itu, Tiberius menitahkan agar si tukang kaca itu dipancung supaya rahsia penciptaan vitrum flexile dikuburkan bersamanya.Kisah ini turut diceritakan oleh Pliny the Elder (mati 79M). Menurutnya, walaupun kisah ini sering diceritakan, ianya berkemungkinan tidak memiliki kebenaran secara keseluruhan.Satu versi penceritaan yang disampaikan beberapa ratus tahun kemudian oleh Dio Cassius pula mengubah imej tukang kaca itu seolah-olah menjadi ahli magis. Menurutnya, selepas bekas kaca itu pecah berderai setelah dilempar ke lantai, si tukang kaca itu membaikinya dengan tangan kosong.Pada tahun 2012, kilang pembuat kaca bernama Corning memperkenalkan “Kaca Kapuk” yang fileksibel. SIfatnya yang kalis haba dan cukup fleksibel untuk digulung terbukti sangat berguna untuk tujuan pembuatan panel solar.Jika tukang kaca Rom tersebut benar-benar telah mencipta vitrum flexile, maka beliau sesungguhnya telah melangkaui ribuan tahun ke hadapan di zamannya.ANTIDOT BAGI SEMUA RACUNSuatu bahan yang dianggap sebagai ‘antidot sejagat’ yang berfungsi bagi kesemua jenis racun dikatakan telah dicipta oleh Raja Mithridates VI dari Pontus (memerintah 120-63SM) dan disempurnakan oleh tabib peribadi Maharaja Nero. Formula asal penghasilan antidot ini telah pun hilang, ujar Adrienne Mayor, seorang ahli hikayat dan sejarahwan sains di Universiti Standord dalam sebuah jurnal tahun 2008 yang berjudul “Greek Fire, Poison Arrows & Scorpion Bombs: Biological and Chemical Warfare in the Ancient World”. Namun begitu, para sejarahwan di zaman purba memaklumkan kepada kita bahawa antara bahan bagi mencipta antidot berkenaan adalah candu, bahagian badan ular kapak yang telah dikerat, serta kombinasi dos kecil antara racun dan antidot haiwan berkenaan.\

Antidot yang amat berharga ini dikenali sebagai Mithridatium, bersempena nama Raja Mithridates VI.Mayor turut mencatatkan bahawa Serguei Popov, iaitu seorang bekas penyelidik senjata biologi tinggi dalam program Bipreparat kelolaan Soviet Union yang kemudiannya berpaling tadah kepada Amerika Syarikat pada tahun 1992, pernah melakukan percubaan untuk menghasilkan Mithridatium moden.

SENJATA SINARAN HABAAhli matematik Yunani bernama Archimedes (mati 212SM) pernah mencipta sejenis senjata sinaran-haba. Mayor merincikan senjata tersebut sebagai “perisai-perisai gangsa yang telah digilap, yang disusun dalam barisan, yang berupaya memantulkan sinaran matahari kepada kapal-kapal musuh.”

Walaupun “Mythbusters” dari Discovery Channel gagal menghasilkan semula senjata purba ini lalu mengisytiharkannya sebagai mitos, cubaan para pelajar MIT meraih kejayaan pada tahun 2005. Mereka berhasil membakar sebuah perahu di pelabuhan San Francisco dengan menggunakan replika senjata berusia 2200 tahun itu.Pada tahun 2001, sejenis senjata sinaran-haba diperkenalkan oleh Defense Advanced Research Projects Agency (DARPA) menggunakan gelombang mikro untuk menembusi “kulit mangsa, lalu menghangatkannya sehingga mencecah 130 darjah Fahrenheit, suhu yang cukup untuk membuatkannya terasa seolah-olah sedang dibakar,” jelas Mayor.

KONKRIT ROM

Binaan-binaan besar Rom yang tersergam selama ribuan tahun adalah testimoni kepada kelebihan yang dimiliki oleh konkrit Rom berbanding konkrit yang digunakan oleh kita pada hari ini yang mana konkrit pada hari ini akan memperlihatkan penurunan kualiti setelah 50 tahun.Para penyelidik pada tahun-tahun kebelakangan ini berusaha untuk mengenal pasti rahsia di sebalik ketahanan konkrit dari zaman purba itu. Dipercayai bahawa bahan rahsianya adalah abu gunung berapi.

Sebuah artikel yang disiarkan pada tahun 2013 oleh University of California-Berkeley News Center mengumumkan bahawa para penyelidik universiti buat kali pertamanya menjelaskan tentang bagaimana campuran stabil antara kalsium-aluminium-silikat-hidrat (C-A-S-H) dengan luar biasanya mengikat kesemua bahan konkrit Rom.

Proses penciptaan konkrit ini dikatakan berupaya mengurangkan pelepasan karbon dioksida jika dibandingkan dengan proses yang diguna pakai pada hari ini. Namun, antara kekurangan proses ini adalah ianya mengambil masa yang lebih lama untuk konkrit tersebut kering. Tambahan lagi, walaupun ianya mampu bertahan dengan lebih lama, konkrit ini lebih lemah jika dibandingkan dengan konkrit moden.

BESI DAMSYIK

Pada zaman pertengahan, pedang-pedang yang diperbuat daripada sejenis bahan dipanggil sebagai besi Damsyik dihasilkan di Timur Tiengah dari bahan mentah yang dikenali sebagai besi Wootz dari Asia. Bahan ini tersangatlah kuat. Hanya ketika berlakunya Revolusi Industri, bahan ini tidak dapat dihasilkan lagi.Rahsia pembuatan besi Damsyik dari Timur Tengah muncul semula menerusi penelitian mikroskop pengimbas elektron yang dijalankan di makmal-makmal moden. Besi ini kali pertama digunakan sekitar tahun 300SM dan ilmu menghasilkan pedang Damsyik hilang sekitar pertengahan kurun ke-18.Dipercayai bahawa nanoteknologi turut digunakan dalam penghasilan besi Damsyik, di mana bahan-bahan tersebut ditambah semasa penghasilan besi demi menghadirkan tindak balas kimia pada peringkat kuantum, jelas pakar arkeologi yang bernama K. Krist Hirst dalam sebuah artikel yang ditulis untuk About Education.Hirst memetik sebuah kajian yang diketuai oleh Peter Paufler di Universiti Dresden, disiarkan di dalam jurnal Nature pada tahun 2006. Paufler dan pasukannya berpendapat bahawa bahan-bahan semula jadi bagi penghasilan besi Wootz dari Asia apabila digabungkan dengan bahan-bahan tambahan yang dimasukkan semasa proses penghasilan besi Damsyik di Timur Tengah berupaya menghasilkan satu tindak balas yang dirincikan oleh Hirst sebagai “logam membangunkan sebuah struktur mikro yang dipanggil ‘carbide nanotube’, sejenis tiub karbon yang sangat keras yang muncul pada permukaan besi dan menghasilkan bilah yang ampuh.”

Antara bahan yang ditambah semasa penghasilan besi Damsyik adalah kulit pokok Cassia auriculata, pokok lembiaga, vanadium, kromium, batu kawi, kobalt, nikel dan beberapa elemen jarang lain yang diyakini datang dari lombong-lombong di India.Hirst menulis lagi, “Apa yang berlaku pada pertengahan kurun ke-18 (sehingga penghasilan besi Damsyik terhenti) adalah pembentukan kimia bagi bahan mentahnya berubah – kuantiti sau atau lebih mineral hilang, berkemungkinan kerana telerang menjadi haus.

DIOLAH DAN DITERJEMAH DARI: Tara Maclsaac. (7 Februari 2015). 6 Advanced Ancient Inventions Beyond Modern Understanding. Ancient Originshttps://www.ancient-origins.net/artifacts-ancient-technology/6-advanced-ancient-inventions-beyond-modern-understanding-002652


Ikan Lumba-Lumba Sungai Di Seluruh Dunia

Kita sangka ikan lumba-lumba hanya wujud di kawasan lautan sahaja. Tetapi tidak ramai tahu, ada sesetengah ikan lumba-lumba yang hidup di beberapa batang sungai di seluruh dunia. Berikut beberapa ikan lumba-lumba yang hidup di sungai dinyatakan.

Dikenali juga sebagai ikan lumba-lumba boto atau ikan lumba-lumba sungai merah jambu, ikan ini banyak dikesan bukan saja di Lembangan Amazon. Malah, ia turut dikesan di Lembangan Orinoco merentasi Colombia dan Venezuela. Ikan ini dikenali kerana mempunyai hidung yang panjang dan berwarna merah jambu pudar. Bagaimanapun, ikan lumba-lumba boto berdepan ancaman kepupusan akibat pembangunan atau dijadikan sebagai umpan untuk ikan keli.

Seperti ikan lumba-lumba boto, ikan ini hidup di Lembangan Amazon tetapi di dalam lingkungan Bolivia. Disebabkan ia terpisah akibat jeram dan air terjun, ini menyebabkan kedua-dua ikan ini tidak boleh bercampur dan membiak. Ini menyebabkan kewujudan dua spesies ikan lumba-lumba Amazon yang unik. Ia mempunyai bentuk badan yang anjal dengan warna berbeza dari kelabu pudar hingga merah jambu sepenuhnya.

Ikan lumba-lumba Bolivia turut diancam kepupusan akibat projek pembangunan seperti empangan, terperangkap dalam jaring nelayan atau mati akibat terdedah kepada pencemaran merkuri dari kawasan lombong.

Spesies ikan lumba-lumba yang lebih kecil berbanding ikan lumba-lumba boto dan ikan lumba-lumba Bolivia. Ia bukan saja hidup di Lembangan Amazon dan Orinoco tetapi di kawasan muara dan teluk sepanjang pesisir pantai dari Brazil hinggalah Nicaragua. Ikan lumba-lumba Tucuxi juga suka bergerak secara berkumpulan dan melompat keluar dari air. Ikan ini turut berdepan ancaman kepupusan akibat pembinaan empangan dan kekurangan ikan migrasi yang merupakan sumber makanannya.

Turut dikenali sebagai susu berikutan bunyi yang dihasilkannya bila ia timbul, ikan ini pada dasarnya buta dan bergantung kepada cahaya untuk bergerak. Ia menghuni sebahagian sistem sungai Ganges, Meghna dan Brahmaputra di India, Nepal dan Bangladesh. Disebabkan ia hidup di kawasan sungai yang padat dengan aktiviti manusia, kegiatan seperti perindustrian, pembinaan empangan dan aktiviti penangkapan ikan melampau menyebabkan ikan ini berada di ambang kepupusan.

Turut dikenali sebagai Bhulan, ikan ini hidup di bahagian bawah Sungai Indus di Pakistan atau Sungai Beas, India. Ia menggunakan teknik gema lokasi untuk mencari arah, berkomunikasi dan memburu mangsa di kawasan sungai berlumpur. Tetapi pembinaan empangan sekitar tahun 1930-an bukan saja menjejaskan habitatnya tetapi turut menyumbang kepada kemerosotan bilangannya. Ikan lumba-lumba Indus juga kadang-kadang mati akibat tersangkut dalam jaring nelayan.

Ikan lumba-lumba Irrawady boleh ditemui di tiga batang sungai di Asia Tenggara iaitu Sungai Mekong, Sungai Irrawady dan Sungai Mahakam. Mempunyai bentuk bahagian hadapan kepala yang besar dan muncung kecil, ikan berwarna kelabu ini hanya menampakkan kepala dan belakang bila ia naik ke permukaan untuk bernafas. Tidak seperti ikan lumba-lumba lain, ia diancam kepupusan akibat aktiviti penangkapan ikan melampau.

Ikan ini dikatakan mempunyai tahap kepintaran sama seperti gorila dan mempunyai senyuman yang nakal. Ia juga pernah berkongsi habitat sama dengan ikan lumba-lumba Baiji tetapi ikan itu diisytiharkan pupus pada 2006. Ikan ini berdepan pelbagai ancaman kepupusan seperti penangkapan haram, aktiviti perlombongan pasir dan masalah pencemaran. Ikan ini diisytiharkan sebagai spesies terlindung oleh kerajaan China pada 2014.

RUJUKAN

Henry, A. Freshwater dolphin species and facts. World Wildlife Organization.


Kolaborasi Mcdonald Dan BTS Bukan Yang Pertama

Baru baru ini kecoh ni media sosial berkenaan dengan McDonald telah berkolaborasi dengan kumpulan penyanyi dari Korea Selatan yang menjadi kegilaan ramai, BTS untuk mengeluarkan satu menu khas, BTS Meal.

Menu ini terdiri daripada chicken mcnuggets, kentang goreng, air bikarbonat dan dua sos istimewa dari Korea. Tiada sebarang perkara yang istimewa tentang menu yang ditawarkan kecuali dua sos tersebut, tetapi yang menjadi perhatian adalah bekas makanan dan minuman yang digunakan. Logo McDonald digandingkan bersama logo BTS di bekas yang berwarna unggu cair.

Dan ada yang sampai menjual semula bekas makanan tersebut dengan harga dua kali ganda. Wow, biar betul!

Yang kita perlu tekan di sini adalah penjenamaan kumpulan tersebut. Dengan jenama yang kuat, sebuah bekas makanan yang tiada nilai juga mampu dijual oleh sebab jenama.

Kolaborasi jenama ini adalah salah satu strategi dalam pemasaran yang banyak dilakukan pada saat ini. Hal ini adalah satu pakatan antara dua jenama untuk memaksimumkan penguasaan dalam pasaran dan keuntungan antara kedua belah pihak. Selain itu, dua buah jenama ini dapat berkongsi kekuatan yang dapat memanfaatkan jenama masing masing.

Antara jenama yang pernah berkolaborasi bersama adalah Nike – Apple, Ford – Tinder dan juga Uber – Spotify. Masing masing berjaya berkongsi dan memanfaatkan pasaran pengguna mereka. Untuk informasi, BTS bukannya selebriti yang pertama berkolaborasi dengan McDonald.

Sebelum ini Travis Scott, seorang penyanyi Rap dan J Balvin yang popular dalam industri muzik Latin juga telah berkolaborasi bersama rangkaian restoran makanan segara itu. Namun, selebriti yang pertama diberi penghormatan oleh McDonald adalah pemain bola keranjang lagenda, Michael Jordan pada tahun 1992. Namun pada tahun lepas, Mcdonald baru sahaja memulakan kembali pemasaran yang agresif dengan kolaborasi bersama selebriti.

Untuk Travis Scott Meal, menu yang disediakan adalah burger Quarter Pounder , kentang goreng bersama sos BBQ dan minuman Sprite. Dikatakan bahawa Travis Scott telah memperoleh anggaran $ 20 juta (FORBES) hasil daripada perjanjian bersama McDonald tersebut. Untuk J Balvin Meal pula terdiri dari Big Mac, kentang goreng dan Oreo Mcflurry. Jumlah perjanjian Balvin bersama McDonald tidak didedahkan, begitu juga dengan BTS.

Apa yang pasti, rangkaian restoran makanan segera ini mendapat keuntungan dari pelbagai segi hasil dari kolaborasi bersama selebriti selebriti tersebut. Artis Amerika, Latin dan Asia sudah dipilih. Adakah selepas ini mungkin selebriti dari Afrika, Eropah atau kawasan Arab pula dipilih untuk mendominasi pasaran di kawasan tersebut? Sama sama kita saksikan

Perlukan tips berkenaan dengan penjenamaan, pemasaran dan perniagaan? Jom sertai telegram channel kami secara percuma!


Rumusan Inkues Adib – Hari Ketiga (13/2/2019)

1. 2 Orang saksi dipanggil dalam sesi Inkues Allahyarham Adib hari ke-3 ini di Mahkahmah Shah Alam..

2. Mereka adalah terdiri daripada:

Saksi 4 (Saksi Awam) – Pelatih pramugara AirAsia, Amirrul Adli M Yussli.

Saksi 5 – Ketua Operasi Pegawai Bomba Kanan 2 Balai Bomba Subang Jaya, Badrul Hisyam Salim@Ali.

3. Saksi 4 nampak Jentera Bomba diserang peserta rusuhan.

Saksi 4 berkata beliau dan rakannya, Azfar Jamili Bakar Jamili dalam perjalanan ke Putra Heights, sebelum bertembung sekumpulan individu di tempat kejadian.

“Kami kemudian menghentikan kereta kerana jalan tidak boleh dilalui, kami tidak tahu apa yang sedang berlaku dan nampak kereta terbakar.

“Kami kemudian bertanya beberapa orang di situ, apa yang sedang berlaku dan mereka kata sekumpulan orang telah menyebabkan kekecohan di kuil.”

Saksi 4 kemudian menghentikan kenderaannya di tepi jalan dan ternampak beberapa orang berbual serta minum arak sambil mengelilingi kereta terbakar.

“Saya melihat trak bomba dan van EMRS (Unit Bantuan Perkhidmatan Kecemasan) menuju ke arah kereta terbakar, tetapi orang-orang yang berada di situ meminta mereka tidak memadamkan api.

“Kemudian, kira-kira 50 orang mendekati trak dan van tersebut dan mula membaling botol. Salah seorang daripadanya cuba memecahkan cermin depan dengan batu.”

Katanya, jentera bomba itu kemudiannya mengundur dan melanggar van EMRS.

“Ia berlaku kurang daripada 5 saat. Van itu turut melanggar sebelah kanan kereta saya yang diletakkan di sebelah bahu jalan..

4. Saksi 4 mengatakan beliau ada ternampak anggota bomba itu duduk di bahu jalan dan mengerang kesakitan.

“Semasa memeriksa keadaan kereta, saya melihat seorang anggota bomba duduk di bahu jalan dan sedang memegang dadanya.

“Saya melihat dia seperti hendak pengsan. Beberapa orang tanya sama ada saya boleh hantarnya ke hospital. Saya kata tidak boleh kerana kereta sudah rosak, saya tidak dapat buka (pintu).”

Saksi 4 berkata, ketika itu, Adib masih dalam keadaan sedar dan 3 orang yang berada di sekitar tempat kejadian tidak nampak apa yang berlaku kepada Adib.

Katanya, beberapa individu kemudiannya membawa Adib ke lokasi lain dan beliau tidak tahu apa yang terjadi selepas itu.

Arwah Adib digambarkan mengalami cedera parah apabila dilihat duduk dengan kaki dilunjur ke arah jalan, kepalanya menunduk manakala tangannya memeluk tubuh seperti menahan kesakitan.

“Walaupun cahaya lampu tidak berapa terang tetapi saya boleh nampak individu yang duduk di tepi jalan seperti menahan sakit itu memakai seluar seragam bomba. Saya hanya pandang sekali lalu iaitu kira-kira lima saat kerana saya sedang fokus pada pintu sisi kereta di bahagian pemandu yang kemek dan tidak boleh dibuka.

“Ketika saya menoleh ke arah anggota bomba itu saya nampak tiada sesiapa bersama dia,” katanya. .

5. Saksi 4 mengatakan beliau ada ternampak ada peserta rusuhan cuba memberikan bantuan kepada arwah Adib.

Saksi 4 berkata, beberapa minit kemudian antara lapan hingga 10 orang cuba memberi bantuan dengan mengusung Muhammad Adib bawa ke depan kereta milik saksi dan membaringkan mangsa di atas jalan raya.

Saksi 4 juga kemudian mendengar suara orang menjerit “Dia nak pengsan! Dia nak pengsan!” Sekali lagi beliau menjenguk ke arah arwah Adib dan melihat mangsa tidak bergerak malah kelihatan semakin lemah.

“Salah seorang yang menolong arwah Adib meminta tolong saya untuk hantar mangsa ke hospital dan saya hanya jawab tidak dapat tolong kerana pintu kereta saya tidak boleh dibuka..

6. Saksi 4 mengatakan beliau dimaklumkan oleh peserta rusuhan bahawa Adib dibantai berulang kali.

“Saya tanya orang dekat situ apa terjadi dengan arwah Adib kemudian mereka memberitahu mangsa kena bantai berulang kali.”

“Saya kemudiannya bertanya apa yang berlaku sebelum kepada salah seorang di situ memberitahu, dia (anggota bomba) kena bantai la. Apa lagi,” ujarnya.

Saya bertanya dengan orang lain pula tetapi bertanyakan apa yang berlaku kepada beberapa lagi orang lain namun semuanya menjawab tidak nampak”, katanya.

“Saya dengar dia telah dipukul, tetapi saya tanya orang yang berada di situ, mereka kata tidak nampak apa-apa.

“Saya kemudian membuat laporan polis mengenai kerosakan pada kereta dan beberapa hari selepas itu, saya baru dapat tahu kejadian itu dan pergi ke Balai Polis Shah Alam untuk memberi kenyataan mengenai Adib.”

Ketika menjawab soalan mahkamah sama ada beliau nampak atau tidak sebarang lebam atau luka pada tubuh badan arwah Adib, Saksi 4 hanya menjawab tidak nampak kerana keadaan samar-samar..

7. Saksi 5 mengatakan bahawa pada malam kejadian, lori bomba dan van Perkhidmatan Penyelamat Perubatan Kecemasan (EMRS) yang terlibat dalam kejadian rusuhan ditidak dapat menggunakan alat komunikasi.

Saksi 5 berjata bahawa alat komunikasi mereka mengalami ‘blind spot’ ketika lori bomba berhenti kira-kira 30 meter dari sebuah kenderaan yang sedang terbakar.

Saski 5 yang merupakan pegawai yang bertanggungjawab dengan operasi memadamkan kebaran ketika kejadian itu berkata tugasnya termasuklah menghubungi Pusat Gerakan Operasi (PGO) untuk menentukan tindakan yang perlu diambil pasukannya.

“Tapi pada masa yang sama alat komunikasi kami mengalami blind spot,” katanya.

Ketika kejadian itu, selain Badrul, lima anggota bomba lain dan seorang pemandu lori bomba Md Eliza Mohd Noor (Saksi 2), berada dalam pasukan sama.

Sementara arwah Adib berada di kerusi penumpang van EMRS bersama pemandu van itu, Ahmad Shahril Othman (Saksi 3)

Disebabkan tidak dapat berkomunikasi, Saksi 5 berkata dia mengarahkan semua pegawai tidak keluar dari kenderaan namun arahan itu tidak sampai kepada arwah Adib dan Shahril (Saksi 3).

8. Bomba diarahkan supaya balik dan tidak padamkan kebakaran.

Saksi 5 berkata “Dalam masa yang sama, sekumpulan orang awam ini datang ke jentera dan mengatakan ‘bomba balik, jangan padam’.

“Semasa mereka kata “jangan padam!” (mereka) jalan ke arah jentera dalam keadaan mencurigakan. Saya arahkan pada anggota saya jangan turun,” katanya menjawab soalan pegawai pengendali inkues Hamdan Hamzah.

Bagaimanapun, kata saksi 5, dua anggotanya turun ke belakang lori bomba untuk mendapatkan gelung hos sebelum dia sempat memberi arahan lanjut.

Susulan itu, beliau mengarahkan kedua-duanya kembali ke lori bomba. Salah seorang daripada anggota bomba yang turun berjaya kembali ke lori bomba, sementara seorang lagi yang diperkenalkan kepada inkues sebagai Mohd. Hazim Mohd. Rahimi, 31, tidak sempat.

“Pada masa itu lah berlaku balingan objek-objek keras pada jentera. Saya dapat melihat batu, kayu di baling pada jentera. Dan dalam masa itu Eliza bertindak mengundurkan FRT (lori bomba) kerana disebabkan ancaman balingan objek-objek keras.

“Dan dalam masa itu juga saya dimaklumkan oleh anggota mengatakan Hazim tidak ada bersama,” katanya.

Badrul turut menjelaskan bahawa ketika kekacauan itu, pintu lori bomba yang dinaikinya diketuk dari luar.

Saya paling ke belakang tak lihat ke depan takut mendatangkan Kecederaan kepada saya. Di samping saya memegang pintu di sebelah kiri saya kerana bunyi ketukan amat kuat dan menakutkan saya.

“Dan sebelah kiri saya pun saya rasa ada cubaan mengetuk pintu. Saya nampak sebilangan orang awam ada sebelah sisi kiri saya,” katanya.

9. Saksi 5 hanya sedar arwah Adib ‘hilang’ apabila tiba di balai polis.

Kedua-dua kenderaan berkenaan berada di tempat kejadian kurang daripada 20 minit sebelum berundur dan menuju ke balai polis di USJ8.

Selepas tiba di balai, saksi 5 mendapati Adib tiada dalam van EMRS, sementara Hazim sempat menaiki van berkenaan.

Panggilan telefon kemudian dibuat ke telefon bimbit Adib beberapa kali, namun tidak berjawab sehingga sekitar pukul 1.34 pagi, orang awam yang menjawab dan memaklumkan Muhammad Adib dalam perjalanan ke hospital..

10. Laporan polis berdasarkan tanggapan.

Saksi 5 juga mengesahkan kenyataan Ahmad Shahril (Saksi 3) dalam laporan polis sebelum ini yang menyebut Adib “diheret dan dipukul” perusuh adalah berdasarkan tanggapan.

“Saya ada maklum pada beliau (polis betugas yang mengambil laporan) adakah laporan ini boleh diubah sebab kami tak nampak (dengan mata sendiri Muhammad Adib dipukul).

“Beliau mengatakan boleh (ubah laporan),” kata saksi 5.

Saksi 5 berkata, dia bagaimanapun tidak meminda laporan itu kerana menurutnya dia masih dalam keadaan trauma.

“Masa itu saya masih dalam keadaan trauma…Saya tak pasti untuk tindakan seterusnya,” katanya.

11. Prosiding di hadapan Koroner Rofiah Mohamad bersambung.


Beruang Gua Zaman Ais: Pupus Akibat Manusia?

Berdasarkan analisis terhadap bahan genetik daripada kebanyakan beruang prasejarah menunjukkan bahawa populasi mereka menurun sejajar dengan kedatangan manusia (Homo sapiens) ke benua Eropah. Suatu masa, benua Eropah dihuni oleh pelbagai megafauna zaman ais seperti mamot, badak sumbu berbulu dan harimau bertaring lengkung. Selain manusia moden, benua itu turut dikongsi bersama manusia purba Neanderthal. Pertembungan di antara manusia (sama ada Neanderthal atau H. sapiens) dan beruang gua (Ursus spelaeus) yang individu dewasanya boleh mencapai sehingga 400kg dan berketinggian 1.7m di paras bahu merupakan perkara biasa ketika itu kerana kedua-duanya bersaing untuk mendapatkan tempat perlindungan yang ideal iaitu gua.

Sehingga hari ini, para saintis masih berdebat mengenai persoalan di sebalik kepupusan haiwan-haiwan besar ini. Ada yang berpendapat glasial maksimum terakhir iaitu waktu di mana wujud lapisan ais di Amerika Utara (Lapisan Ais Laurentide), Lapisan Ais Eurasia yang besar meliputi Britain, Ireland dan Scandivania termasuk utara Eropah, lapisan ais Antartika, Himalaya dan Patagonia telah melenyapkan semua haiwan ini. Suhu pada masa itu terlampau sejuk dan hanya dipenuhi tumbuh-tumbuhan tundra. Glasial maksimum terakhir yang mencapai kemuncak sekitar 26, 500 tahun dahulu menyaksikan pembekuan ais membentuk glasier menyebabkan paras laut global berada pada 125 m di bawah paras laut global masa kini. Ada juga saintis yang mempertikaikan dengan hujah iaitu kehadiran spesies manusia baru dengan kemahiran memburu yakni Homo sapiens adalah penyebab di sebalik kepupusan haiwan prasejarah tersebut.

Pendapat
ini dikukuhkan lagi dengan kajian yang dibentangkan dalam jurnal Scientific
Reports yang mengusulkan bahawa kepupusan beruang gua adalah berpunca
daripada manusia. Hervé Bocherens penulis bersama kajian itu, seorang ahli
paleobiologi di Universiti Tübingen, German yang telah mengkaji tinggalan
beruang gua selama 30 tahun berkata, “Jika kita tidak tiba di Eropah, saya
tidak melihat apa-apa sebab kenapa beruang gua sudah tidak ada hari ini.”

Secara
tidak langsung, dapatan kajian memberi bayangan mengenai situasi yang dihadapi
oleh beruang perang pada hari ini yang masih mempunyai populasi stabil namun
pada masa depan mungkin terancam akibat konflik dengan manusia yang semakin
bertambah dan suhu bumi yang semakin panas.

Bocherens
dan sepasukan penyelidik diketuai oleh Verena Schuenemann dari Universiti
Zürich, Switzerland mengumpul sisa tulang daripada 59 ekor beruang gua yang
ditemui di seluruh Eropah untuk mengekstrak DNA mitokondria (mtDNA). Cebisan
kecil bahan genetik ini hanya diwarisi daripada seekor ibu haiwan dan akan
menyingkap hubungan genetik di antara haiwan-haiwan yang dijumpai di lokasi
berbeza. Malah lebih penting lagi, mtDNA boleh memberi petunjuk mengenai saiz
populasi lampau.

“Model-model
genetik populasi memberitahu kita bahawa lebih banyak kepelbagaian mtDNA
dijumpai di dalam fosil dari tempoh yang sama, lebih besar kebarangkalian
populasi tersebut, membenarkan kami untuk membuat anggaran bilangan beruang
pada tempoh tertentu,” kata Bocherens.

Merujuk
kepada analisis saintis, data memberi gambaran bahawa populasi beruang gua berkurang
bermula 40, 000 tahun dahulu jauh sebelum zaman ais berakhir. Ini membuktikan
bahawa beruang gua masih banyak jumlahnya beberapa tempoh sebelum itu meskipun
suhu merendah. Populasi mereka akhirnya semakin menurun pada masa yang sama
manusia mula tersebar ke seluruh Eropah.

“Ada
juga juga bukti bahawa manusia moden berkemungkinan telah tiba di Eropah lebih
awal,” kata Bocherens. “Tetapi berdasarkan pengetahuan kami, mereka hanya mula
menular di benua itu dalam waktu beruang gua mula berkurangan.”

Walaupun
manusia Neanderthal mungkin turut membunuh beruang gua, manusia moden yang
mempunyai lebih tinggi kepintarannya dalam menggunakan teknik-teknik memburu
yang lebih maju barangkali lebih berani untuk meneroka gua, hujah Bocherens.
Kemudian, manusia moden yang semakin bertambah populasi berbanding Neanderthal akhirnya
menjadi punca kepupusan beruang gua.

“Kajian
itu mewakili jumlah maksimum informasi yang kami dapat melalui data mtDNA,”
kata Michael Knapp, seorang ahli paleobiologi dari Universiti Otago, New
Zealand. Knapp tidak terbabit dalam kajian terkini, namun beliau telah
menerbitkan kertas kajian terdahulu berdasarkan set data yang lebih terhad yang
memberikan keputusan serupa.

Manusia
barangkali telah membunuh beruang gua bukan sahaja untuk dagingnya tetapi juga
untuk bulu atau hanya kerana beruang gua dianggap sebagai ancaman buat mereka.
Selepas manusia semakin ramai menetap di Eropah, beruang gua menghadapi
kesukaran untuk berpindah ke habitat yang suhunya tidak terlalu ekstrem apabila
sejuk atau mencari tumbuhan sebagai makanan untuk menampung keperluan badan
mereka yang besar. Beberapa populasi yang tersisa hanya mampu hidup di kawasan
terpencil di Eropah seperti Alps Itali, di mana fosil terkini berada di sana
berusia dalam 24, 000 tahun yang memberi jawapan bila spesies beruang ini pupus.

“Namun
begitu, apabila populasi semakin terasing lantaran menyebabkan hakisan genetik di
samping meningkatkan kepayahan bagi haiwan ini untuk bergerak di antara
populasi mencari pasangan,” kata Bocherens. Ini telah melemahkan anak-anak
beruang ini dan mendedahkan mereka kepada penyakit.

Sementara
itu, beruang perang berjaya hidup hingga ke era moden, mungkin kerana saiz
mereka yang lebih kecil dan diet yang lebih fleksibel termasuk memakan bangkai yang
ditinggalkan oleh pemangsa yang lebih besar.

Bocherens menambah, “Pertama sekali, ini menunjukkan bahawa populasi paling terasing berisiko dan kita harus melakukan apa sahaja yang boleh untuk membenarkan pertukaran individu di antara mereka walaupun ia bermaksud harus memindahkan sendiri haiwan itu.” Beliau berkata lagi yang “iklim sekali lagi telah berubah secara drastik, kali ini disebabkan tangan-tangan manusia dan ini bermakna sudah tidak cukup kawasan simpanan semula jadi untuk dibiarkan haiwan-haiwan tanpa pantauan. Dalam dunia yang semakin bertambah jalan raya, landasan kereta api, pagar dan bangunan, kita harus memulihara keperluan beruang-beruang untuk bergerak bebas dan memastikan populasi mereka sihat dan berbagai.”

“Sesuatu
spesies mungkin berjaya menempuh perubahan iklim jika mereka mampu mengesan
perubahan suhu,” kata Bocherens. “Namun, seperti contoh yang ditunjukkan oleh
beruang gua, perubahan iklim akan mendatangkan masalah besar andai anda tidak
boleh bergerak.”

RUJUKAN

Davies B.
(2017). The Global Last Glacial Maximum. Retrieved from https://www.antarticglaciers.org/2017/06/global-last-glacial-maximum/

Henriques, M. (2015).
The lost beasts that roamed Britain during the ice age. Retrieved from https://www.bbc.com/earth/story/20150722-lost-beasts-of-the-ice-age

Vernimmen, T.
(2019). Human, not glaciers, likely doomed Ice Age cave bears. Retrieved
from https://www.nationalgeographic.com/science/2019/08/humans-not-glaciers-wiped-out-ice-age-cave-bears-ancient-dna-shows/


3 Perang Yang Terjadi Atas Sebab Yang Bangang

Acap kali
apabila kita bercerita tentang perang, pasti kita akan terdengar kisah
keberanian tentera dalam melawan musuh serta strategi peperangan yang menarik.
Namun, ini bukan perkara yang mahu diwartakan dalam artikel ini.

Kali ini, mari
kita bercerita tentang tiga peperangan yang berpunca daripada perkara yang
agak…bebal menurut penulis. Kedudukan bagi setiap kes perang ini adalah rawak
dan tak mengikut ‘ranking’.

Operasi
ini berlaku semasa kempen USA dan Kanada terhadap Jepun pada tahun 1943. Pulau
Kiska yang berada berdekatan dengan Alaska pada masa itu adalah di bawah
naungan Jepun. Oleh kerana itu, pihak Bersekutu merancang untuk menyerang kubu
Jepun tersebut.

Malangnya,
apa yang mereka tak tahu ialah pihak Jepun sudah lama meninggalkan pulau
tersebut sekitar 2 minggu sebelumnya kerana merasakan ia tak berbaloi untuk
dipertahankan. Sebelum ini pihak Jepun telah mendapat korban yang tinggi ketika
berperang di pulau Attu dan merasakan perbuatan mempertahankan pulau Kiska
adalah berisiko tinggi.

Pada
15 Ogos 1943, tentera US dan Kanada telah mendarat di pulau Kiska tapi di
bahagian yang berbeza. Disebabkan itu, mereka menyalah anggap bahawa kedua dua
pihak sebagai tentera Jepun. Mereka menembak sesama sendiri dan sekitar 28
tentera USA dan 4 orang Kanada mati. Selain daripada itu, kapal pemusnah USA,
USS Abner Read telah mengalami kerosakan yang besar akibat terlanggar periuk
api Jepun.

Ya,
perang sebab salah komunikasi.

Jumlah
korban: 28 tentera USA, 4 orang Kanada, 50 orang cedera

Pada
tahun 1731, seorang kapten kapal dagang British, Robert Jenkins telah
dicederakan oleh orang Sepanyol dengan cara telinganya dipotong. Menurut
mereka, Jenkins telah menyeludup barang ke kawasan mereka di Amerika. Bengang
dengan hal ini, Jenkins memohon keadilan terhadapnya di parlimen British.
Menurut sesetengah riwayat, Jenkins dikatakan membawa bahagian telinganya
sebagai bukti.

Melihatkan
perkara ini, British secara serta merta mengisytiharkan perang terhadap
Sepanyol. Sebelum ini pun British dan Sepanyol memang dah tegang, cumanya bila
kes telinga Jenkins ni naik baru mereka ada sebab nak perang.

Tapi
itu la, memang dah tiada sebab lain yang lagi kukuh ke untuk berperang?

Jumlah
korban: 20,000 orang mati/cedera/hilang bagi dan 407 kapal tenggelam bagi pihak
British, 4500 orang mati, 5000 orang cedera dan 186 kapal tenggelam bagi pihak
Sepanyol.

Beberapa
dekad selepas kemerdekaan USA, garisan sempadan di antara wilayah British
Colombia (Kanada) dan USA telah disusun kembali dek status negara USA. Walau
bagaimanapun, pulau San Juan yang terletak di antara sempadan Vancouver dan
tanah besar USA ini kerap dituntut oleh kedua dua pihak. Disebabkan perjanjian
tuntutan pulau San Juan yang tak beberapa jelas, rakyat British telah membuka
ladang bebiri di situ dan kemudiannya disertai oleh beberapa penduduk USA yang
berpindah ke situ.

Pada 15 Jun 1859, Lyman Cutler telah menjumpai seekor babi yang sedang merosakkan kebun kentangnya di situ. Oleh kerana bengang, dia menembak babi itu sampai mati. Namun, apa yang Cutler tak tahu ialah babi tersebut merupakan kepunyaan Charles Griffin, orang Irish dan pekerja syarikat Kanada. Cutlar cuba membayar ganti rugi sebanyak $10 (bersamaan $280 sekarang) namun ditolak oleh Griffin. Dia mahukan ganti rugi sebanyak $100 ($2800).

Sekali
lagi, Cutlar bengang. Menurutnya, kalau sudah macam tu baik tak payah bayar
sebab babi tu ceroboh kebun miliknya. Griffin membalas balik dengan mengatakan
tanggungjawab jaga kebun tu masalah Cutlar, bukan Griffin. Selepas itu, pihak
British cuba menahan Cutlar dan Cutlar memanggil tentera USA untuk
mempertahankannya.

Situasi
di situ menjadi sengit di mana kedua dua pihak membawa bala tentera masing
masing. Setelah hal ini disampaikan kepada London dan Washington, kedua dua
pempimpin negara negara tersebut terkejut dan cuba menyelesaikan masalah
tersebut secara baik. Sebuah perjanjian dimeterai dan pulau San Juan kembali
menjadi aman.

Jumlah
Korban: Seekor babi.

RUJUKAN:

James,
Lawrence (2001). The Rise and Fall of the British Empire. Abacus. ISBN
0-312-16985-X.

Matthews,
Todd. “The Pig War of San Juan Island”. The Tablet.
www.wahmee.com. Archived from the original on 2008-07-09. Retrieved 2012-09-07.

Morison,
Samuel Eliot (2001) [1951]. Aleutians, Gilberts and Marshalls, June
1942-April 1944, vol. 7 of History of United States Naval Operations in World
War II. Champaign, Illinois, US: University of Illinois Press. ISBN
0-316-58305-7.


Apa Yang Pemimpin Hari Ini Boleh Belajar Dari Khalifah Umar?

Sebut saja nama Umar bin al-Khattab r.a, ramai orang mengenalinya bukan saja sebagai antara sahabat Nabi s.a.w yang utama. Malah, ramai mengaguminya sebagai pentadbir yang hebat semasa era Khulafa’ al-Rashidin. Dan banyak pengajaran urus tadbir yang boleh diambil dan diaplikasikan dalam kehidupan hari ini.

Isu amanah dan kebertanggungjawaban mungkin kelihatan perkara kecil tetapi itulah nilai utama yang harus ada dalam sesebuah pemimpin. Umar r.a amat mengambil berat tentang hal ini sehingga pernah mengungkapkan kata-kata ini, “Jika seekor keldai terjatuh ke dalam Sungai Furat, aku bimbang Allah akan menyoalku, kenapa aku tidak melakukan perkara itu dan ini.”

Dua aspek ini menurut beliau bukan terpakai kepada manusiawi semata-mata. Sebaliknya dalam soal pemerintahan, semua benda harus diambil kira termasuk hal kebajikan semua tanpa mengira manusiawi atau makhluk hidup yang lain.

Satu perkara yang disedari ramai pengkaji sejarah tentang Umar r.a ialah beliau amat menekankan soal pemerintahan secara kolektif. Nilai ini sebenarnya telah ditanam dalam dirinya menerusi pekerjaannya sebagai pengembala unta milik bapanya, al-Khattab bin Nufayl. Semasa mengembala, beliau sedar walaupun unta yang digembala kelihatan sama, hakikatnya unta juga mempunyai perangai tersendiri.

Atas sebab itulah, aspek ini diambil berat oleh Umar r.a dalam hal ehwal pemerintahannya. Walaupun pelbagai polisi bersifat pro-rakyat diperkenalkan dan rakyat berpuas hati dengannya, beliau melihat masih ada ruang untuk diperbaiki. Ini bagi memastikan kebajikan setiap penduduk yang ditadbirnya terbela dan mengelakkan isu penduduk yang tersisih.

Untuk itu, setiap malam Umar r.a keluar meronda di kota Madinah setiap malam untuk mengetahui keperluan penduduk. Pada satu ketika, beliau bersama seorang pembantunya memerhatikan kelibat sebuah kafilah yang baru tiba di Madinah. Tatkala mereka berdua duduk seketika, tiba-tiba kedengaran bunyi bayi menangis dari salah sebuah khemah milik kafilah tersebut.

Apabila khemah tersebut diperiksa, mereka mendapati ibu bayi tersebut cuba menghentikan bayinya itu daripada terus menyusu badan. Bila ditanya Umar r.a sebab dia berbuat demikian, wanita itu memberitahu itu saja cara untuk mendapatkan bantuan kerajaan. Ini kerana dasar beliau ketika itu menetapkan hanya kanak-kanak yang berhenti menyusu layak mendapat bantuan.

Wanita itu tidak sedar dia sebenarnya sedang bercakap dengan Umar r.a. Sebaik saja mendengar keluhan wanita tersebut, dia terus keluar dari khemah dan menyumpah kepada dirinya, “Celakalah kamu, wahai Umar! Berapa ramai kanak-kanak Muslim yang kamu b.un.uh?” Keesokan harinya, Umar r.a mengubah polisi tersebut yang menyaksikan semua kanak-kanak layak mendapat elaun kerajaan.

Pada satu masa yang lain, semasa meronda pada waktu malam, beliau terdengar suara seorang wanita mengalunkan sajak penuh kerinduan terhadap suaminya di perbatasan. Bila ditanya perihal suaminya itu, wanita itu menjawab suaminya sedang berkhidmat dalam ekspedisi keten.ter.aan di Empayar Parsi (berkemungkinan berkhidmat dalam pasukan Saad bin Abi Waqqas r.a).

Selepas pulang ke rumah, Umar r.a merujuk hal tersebut kepada puterinya yang juga Ummul Mukminin, Hafsah r.a. Sebaik mengetahui kisah yang dinyatakan, beliau memberitahu bapanya seorang wanita itu mampu bersabar selama empat bulan. Keesokan harinya, Umar r.a mengumumkan ten.te.ra yang berkhidmat di perbatasan hanya boleh melakukannya selama empat bulan.

Bagi Umar r.a, pemerintahan ialah satu amanah dan bukannya peluang untuk mengkayakan diri sendiri. Beliau melihat dirinya sebagai pemegang amanah dan khadam kepada ummah dalam aspek pemerintahan sehinggalah ia beralih kepada pemerintah seterusnya. Ini bukan sekadar menguatkan lagi sifat berhemah dan rendah diri yang dimiliki sahabat Nabi s.a.w yang mulia itu. Tetapi ia turut menunjukkan pemerintah sama saja dengan orang awam yang ditadbirnya.

Ini diperkukuhkan menerusi satu kisah. Pada satu ketika, Umar r.a mengadakan perjumpaan penduduk di Masjid Nabawi di mana penduduk menyuarakan cadangan atau maklum balas kepadanya. Tiba-tiba, seorang lelaki memberitahu dengan statusnya sebagai pemerintah, beliau lebih layak mendapatkan makanan dan pakaian yang lebih baik. Umar r.a merasa marah dan menegur sikapnya yang cuba membodek demi kepentingan diri sendiri. Malah, beliau menegaskan sebagai pemerintah, tiada beza antara dirinya dengan rakyat kerana peranannya itu lebih kepada khadam rakyat.

Sebagai pemerintah, Umar r.a sedar keperluan mengimbangkan masa sebagai pemerintah dengan tanggungjawab-tanggungjawabnya lain termasuk sebagai suami dan ayah. Atas sebab itu, waktu siang diperuntukkan untuk urusan pentadbiran sementara malam pula digunakan untuk bermunajat kepada Allah s.w.t dan berehat. Kekuatan rohani yang diperoleh semasa tempoh berkenaan membantunya menanggung urusan pemerintahan sepanjang 10 tahun 8 bulannya itu.

Bohonglah dalam mana-mana pemerintah, mesti wujud sikap takut atau bias kepada pihak tertentu demi menjaga kepentingan diri sebagai pemerintah. Sikap ini harus dibuang dalam mana-mana pemerintah kerana ia bukan saja boleh membawa kepada ketidakadilan. Malah, ia juga berpotensi menjadi benih kemu.sn.ahan sesebuah kerajaan dalam jangka masa panjang.

Perkara ini amat ditekankan Umar r.a dalam aspek pemerintahannya. Sekiranya sesebuah negara/kerajaan ingin memperjuangkan kebebasan dan keadilan, maka ia harus dimulakan dengan membuang dua sikap yang dinyatakan. Kerana dari situlah, keadilan dan kebenaran sebenar dapat dicapai sekaligus membuka jalan kepada kemakmuran sesebuah negara/kerajaan.

Antara manifestasi kepada aspek ini ialah tindakan Umar r.a menyingkirkan Khalid bin al-Walid r.a sebagai panglima ten.te.ra Islam. Semasa era Rasulullah s.a.w dan Abu Bakar as-Siddiq r.a, beliau menjadi orang penting dalam jentera pe.ra.ng Madinah. Khalid menyertai banyak pepe.ra.ngan termasuk Fathul Makkah, Pe.ra.ng Hunain dan Tabuk (era Rasulullah s.a.w), Harb al-Riddah (Abu Bakar r.a) dan Pe.ra.ng Yarmuk (Umar r.a).

Disebabkan keberaniannya dan kelicikannya sebagai panglima pe.ra.ng, Nabi s.a.w menggelarnya Saifullah (Pe.da.ng Allah). Bagaimanapun, Umar r.a merasakan sudah tiba masanya jawatan tersebut dipangku orang lain dan ia didorong oleh beberapa sebab. Pertama, beliau mahu menghentikan sebarang usaha pembentukan kultus personaliti terhadap Khalid r.a daripada berlaku. Kedua, mengingatkan kembali umat Islam bahawa kemenangan yang dicapai bukan kerana seorang individu tetapi kurniaan Allah s.w.t.

Pemecatan ini dibuat tidak lama selepas tamat Pe.ra.ng Yarmuk. Walaupun tuan punya badan menerima keputusan Umar r.a dengan tangan terbuka, ramai yang tidak bersetuju termasuk kabilah Khalid sendiri, Bani Makhzum. Malah, ada pihak menyebarkan khabar angin pemecatan tersebut dibuat atas dasar cemburu. Berang dengan khabar tersebut, Umar r.a menegaskan pemecatan dibuat atas sebab yang munasabah dan bukan didorong oleh sentimen peribadi.

Yang pasti, Khalid terus berkhidmat bersama penggantinya yang juga sahabat Nabi s.a.w, Abu Ubaidah bin al-Jarrah r.a. sehinggalah kembali ke rahmatullah pada tahun 639. Walaupun Umar r.a mengakui merasa kesal kerana melepaskan khidmat rakannya itu, keputusan tersebut dilihat sebagai satu keputusan yang bijak oleh para sejarawan moden hari ini.

Pada satu masa yang lain, seorang Nasrani Koptik dari Mesir ingin berjumpa dengan Umar r.a yang sedang bermesyuarat bersama ahli Majlis Syura di Masjid Nabawi. Apabila diberitahu perihal si pengembara, si pengembara dibenarkan masuk dan mengadukan halnya kepada khalifah. Lelaki itu menceritakan pada satu ketika, dia berlawan dengan putera Amru bin al-As r.a, Muhammad dalam satu acara lumba kuda dan menang,

Walau bagaimanapun, Muhammad mendakwa sebaliknya. Sebaik memeriksa kuda siapa yang menang, nyatalah lelaki tersebut berhak diisytiharkan sebagai pemenang. Masih lagi tidak berpuas hati, Muhammad lantas memukul lelaki tersebut dan mendakwa kemenangan berhak dimilikinya kerana dia anak seorang bangsawan. Selepas mendengar kisah tersebut, Umar r.a meminta si pengembara tinggal di Madinah dan mengutus sepucuk surat yang memerintahkan Amru r.a dan puteranya kembali ke Madinah dengan segera.

Sebaik kedua-duanya tiba di Madinah, beliau mengadakan satu perbicaraan ringkas bagi mengesahkan fakta yang dibawa. Selepas semua yang dinyatakan itu disahkan berlaku, Umar r.a bukan saja memerintahkan si pengembara memu.ku.l balas Muhammad atas apa yang berlaku. Malah, beliau turut memerintahkan Amru r.a dip.uk.ul sama seperti apa yang menimpa puteranya itu. Pada ketika itulah, Umar r.a mengeluarkan kenyataan ini, “Wahai Amru, bila masa kamu memperhambakan manusia apabila ibu mereka melahirkan mereka dalam keadaan bebas?”

Pada beliau, ini merupakan soal keadilan di mana pangkat dan kekayaan tidak boleh dijadikan sebagai penghalang. Walaupun Amru r.a ialah rakan lama dengan kabilahnya, Bani Umayyah merupakan kabilah Arab yang dihormati, itu semua tiada makna di mata Umar r.a. Keadilan harus ditegakkan walau siapa pun pelakunya tanpa mengira taraf atau harta kekayaan.

RUJUKAN:

Greish, A. (2021). Governing Lessons from The Second Caliph.


Luna Dan Zond: Misi Ke Bulan Oleh Russia

Foto ini diambil dari prob peneroka Lunokhod 2 yang beroperasi di bulan selama 4 bulan dan meneroka sejauh 39km. Foto menunjukkan prob LUNA 21 yang mendarat di kawah Le Monnier pada kedudukan 25.85° N, 30.45° E, diantara Mare Serenitatis (“Sea of Serenity”) dan Taurus Mountains.

Kita seringkali diceritakan didalam subjek sains mengenai pengembaraan saintifik angkasawan Amerika ke Bulan melalui program angkasa lepas Apollo, namun tidak ramai yang mengetahui pada masa sama Kesatuan Soviet juga mempunyai program lunar mereka yang tersendiri. 10 tahun sebelum Neil Armstrong dan Edwin Aldrin menjejakkan kaki ke permukaan Bulan, Soviet Russia berjaya mendaratkan prob LUNA 2 pada September 14, 1959, di mana ia mendarat secara kawalan perlanggaran di Mare Imbrium berhampiran kawah Aristides, Archimedes, dan Autolycus.

Russia tiak berjaya sepenuhnya menghantar krew manusia dalam program ke Bulan mereka tetapi kebanyakan misi ke Bulan mereka yang dikendalikan dari jarak jauh berjaya membawa pulang sampel batuan dan mineral, bacaan data atmosfera dan radiasi serta sejumlah besar foto yang banyak membantu ahli astronomi pada era seterusnya merungkai misteri satelit semulajadi Bumi itu.

Pada awalnya,Soviet Russia mendahului Amerika dengan beberapa siri pendaratan dan pencerapan Bulan dengan program Luna, di mana kebanyakannya melibatkan kajian dan pemerhatian saintifik berkenaan Bulan, dari cerapan kadar radioaktif dan pengesanan medan magnetik, pengumpulan sampel permukaan, penentu ukur kadar pencahayaan, kadar sinaran kosmik dan x ray, foto-foto panorama permukaan bulan, penentu ukur jarak berdasarkan sinaran laser dan pencerapan serta kajian ke atas unsur yang wujud di Bulan. Kesemua misi ini dijalankan tanpa krew manusia, dengan radas dan alatan kajian serta prob pengembara Lunokhod di kendalikan dengan sistem kawalan jauh.

Tidak ramai yang mengetahui bilamana kapal pendarat Lunar yang dinaiki angkasawan Amerika mendarat, menandakan buat julung kalinya manusia menjejakkan kaki ke objek samawi, Russia selang beberapa masa kemudian mula mendaratkan prob Luna 15 yang telah selesai mengorbit Bulan sebanyak 52 kali pada sudut dan orbit berbeza. Pada April 16, 1969 dua misi ke Bulan berjalan serentak salah satunya melibatkan manusia dan satu lagi melibatkan pengunaan prob tanpa pemandu.

Walau bagaimanapun program ke Bulan negara komunis sosialis tersebut dihantui perebutan kuasa, campur tangan politik dan masalah teknikal pada skala besar. Roket yang dibina untuk membawa krew manusia ke Bulan masih tidak dapat diselesaikan pembinaannya kerana permasalahan teknikal dan birokrasi. Namun usaha meningkatkan tahap keselamatan misi tetap diteruskan.

Ini dapat dilihat dengan penghantaran prob angkasa seperti Zond yang merupakan prob angkasa tanpa pemandu yang dihantar untuk mengenalpasti orbit kemasukan paling optimum. Misi circumlunar Zond banyak membawa pulang foto-foto Bulan yang memperlihatkan sisi gelapnya, serta foto Bumi terbit dari ufuk Bulan yang walaupun tidak se gah foto yang dibawa pulang angkasawan Amerika, namun sedikit sebanyak amat membantu saintis dalam pengkajian mengenai Bulan.

Program Zond merupakan 2 siri angkasa lepas yang melibatkan pengunaan kapal angkasa tanpa pemandu yang bersifat ujian bagi menguji, mengenalpasti dan menambahbaik sistem panduan dan trajektori segmen utama program Luna yang dibangunkan Russia, yakni sistem pendorongan pada roket baharu Proton dan sistem kapal angkasa Zond yang merupakan derivatif kapal angkasa dengan pemandu Soyuz.

Misi Zond yang menggunakan kapal angkasa Soyuz melibatkan misi circumlunar yang melaksanakan pencerapan permukaan Bulan dengan mengambil sejumlah foto, dan pada masa sama memperbaiki sistem navigasi, mengenalpasti trajektori dan menguji teknik manuver dan mengorbit kapal angkasa tersebut sebelum misi ke Bulan dengan krew manusia dapat dilaksanakan dengan selamat dan trampil.

Satu lagi misi Zond tetapi tidak berkaitan dengan Bulan melibatkan prob angkasa 3MV yang merupakan misi penerokaan antara planet. Zond 1 merupakan misi ke planet Zuhrah dengan prob yang dinamakan Venera, diikuti Zond 2 yang misi nya adalah ke planet Marikh dan dinamakan Mars namun ia gagal tiba ke destinasinya diikuti Zond 3 yang turut mengalami nasib sama namun sempat merakamkan foto sisi gelap Bulan.

Walaupun Russia sehingga kini gagal menghantar manusia ke bulan, namun perkembangan teknologi dari sistem roket Proton, kenderaan pengembara Lunokhod, dan kapal angkasa Soyuz masih kekal sehingga ke hari ini.

Roket Proton (varian K) yg dibina dan digunakan oleh Russia pada era KSSR satu ketika dahulu kini telah megalami pemodenan dan masih digunakan dan dinaiktaraf sistem pendorongannya dan merupakan roket pendorongan komersial yang mampu membawa bebanan sehingga 3 tan ke orbit geo stationary, 5 tan ke orbit perpindahan geo stationary dan bebanan sehingga 20 tan ke orbit rendah Bumi (LEO – low earth orbit). Varian komersial Proton-M digunakan secara meluas dalam pelancaran satelit komersial, memandangkan ia adalah saki baki roket pendorongan kelas berat yang mampu membawa bebanan yang besar.

Seperti juga Lunokhod yang menjadi pelopor prob pengembara permukaan planetari, dimana NASA menggunakan rekabentuk dan hasil pengkajian dan pengalaman Russia dalam mengendalikan, membina dan menguji prob tanpa pemandu Lunokhod untuk pembangunan prob generasi baharu seperti Spirit dan Opportunity yang dibangunkan untuk penerokaan di Planet Marikh.

Sehingga hari ini, modul kapal angkasa Soyuz masih lagi digunakan sebagai kenderaan angkasa ulang alik malah menggantikan Shuttle angkasa buatan Amerika yang kini sudah dilucutkan tauliah. Soyuz masih gagah dan tanpa gagal melaksanakan misi ulang bekal untuk Stesen Angkasalepas Antarabangsa, membawa pulang angkasawan dan juga bertindak sebagai pod kecemasan.


Bahasa Melayu Yang Semakin Mati…

Hari ini, kedudukan Bahasa Melayu sebagai Bahasa Kebangsaan seperti yang termaktub dalam Perkara 152, Perlembagaan Malaysia digadai, disenda dan dijijak demi kepentingan sekumpulan kecil individu. Cadangan untuk melonggarkan syarat lulus Bahasa Melayu di peringkat Sijil Pelajaran Malaysia (SPM) bagi melantik Pegawai Perubatan Kontrak GRED UD 41 telah dikemukakan tanpa sebarang rasa kesal dan malu.

Katanya, ini adalah sebahagian daripada usaha untuk mengatasi masalah pengangguran dan kerugian modal insan dalam proses pembangunan negara, khususnya dalam sektor perubatan. Sebenarnya, kejadian sebegini adalah cerminan sebenar sikap sambil lewa kita dalam mengadai pendirian serta keyakinan tatkala berhadapan dengan masalah. Mereka berkata bahawa langkah ini, kira – kira 300 hingga 400 graduan perubatan yang mendapat pendidikan luar negara dan menduduki peperiksaan O – Level di sekolah antarabangsa dapat menjalani latihan siswazah selama dua tahun dan khidmat di Kementerian Kesihatan selama dua tahun lagi.

Satu demi satu pegangan dan pendirian sudi kita gadaikan demi kepentingan sekelompk kecil masyarakat. Kalau sifirnya begini, sautu hari nanti tuntutan untuk mengiktiraf dan mengadakan Sijil Peperiksaan Bersatu (UEC) pun akan menjadi sesuatu yang sah. Persoalannya, kenapa kita sebagai suatu masyarakat perlu berkompromi dalam soal bahasa, atau memang tiada keadah lain untuk mencapai “KPI – KPI” yang telah ditentukan?

Kedua – dua graduan perubatan yang mendapat pendidikan di luar negara mahupun yang menduduki peperiksaan O Level di sekolah antarabangsa adalah warganegara Malaysia. Kenapa tidak dicadangkan kepada mereka untuk mengambil subjek Bahasa Melayu peringkat SPM pada masa akan datang? Kenapa tidak diusahakan klausa bagi membolehkan mereka membelajari Bahasa Melayu seperti pelajar – pelajar tempatan yang lain? Adakah melonggarkan syarat lulus Bahasa Melayu ini satu – satunya tindakan yang dapat dilaksanakan?

Itulah kita sebenarnya Tuan – tuan dan Puan – Puan sekalian. Kita sentiasa mencari jalan mudah untuk menangani masalah mahupun mencapai “KPI – KPI” yang patut dicapai walaupun dengan mengadai asas – asas fundamental yang menjadikan kita semua rakyat Malaysia. Memang benar Bahasa Inggeris kini menjadi bahasa dunia, memang benar Bahasa Melayu kini tidak sebegitu tinggi nilai komersialnya namun kita semua perlu ingat Bahasa Melayu itulah yang pernah menjadi “Lingua Franca”, menghubungi ratusan ribuan penduduk di sekitar kepulauan nusantara pada suatu ketika. Jikalau dahulu kita berjaya, kenapa tidak sekarang?

Seribu satu persoalan mula timbul dalam diri saya tatkala melihat perkembangan – perkembangan terkini. Bermula dari kenyataan sesetengah individu yang sanggup menyindir dan menghina Bahasa Kebangsaan kita di media sosial, seterusnya ke tindakan – tindakan para pemodal untuk mengetepikan kepentingan Bahasa Kebangsaan dalam industri sehingga ke cadangan dasar / kaedah yang jelas mencerminkan kesanggupan kita untuk membelakangi Bahasa Kebangsaan.

Ramai yang mungkin tertawa dan tertanya “Apa lah penting sangat Bahasa Kebangsaan ini, bukan boleh buat cari nafkah.” Jawapan saya, kalau kamu itu sudah mati jiwa, janganlah pula ingin membunuh jiwa kami. Kamu melihat bahasa sekadar bahasa, saya melihat bahasa itu jiwa. Jiwa yang membentuk sikap, sifat, pemikiran dan hari nurani masyarakat negara ini.

Kamu juga ungkin tertanya, “Tindakan melonggarkan syarat ini adalah untuk graduan perubadatan yang kuantitinya dalam 300 – 400 orang sahaja, apalah 300 – 400 orang mampu memberi kesa?”. Memang benar Tuan – Tuan dan Puan – Puan, 300 – 400 orang ini tidak akan memberi kesan apa – apa namun tindakan ini akan menjadi satu permulaan kepada segala usaha membelakangi Bahasa Kebangsaan kita. Hari ini para graduan perubatan, esok mungkin para graduan kejuteraan, lusa mungkin para graduan pendidikan dan mungkin suatu hari nanti, semua graduan. Hanya sekadar dengan alasan supaya dapat mengatasi masalah pengangguran dan kerugian modal insan. Kita perlu sedar, kita perlu yakin.

Bahasa Kebangsaan adalah asas yang menyatukan kita semua. Kita dari pelbagai latar belakang berbeza dapat bersama – sama kerana Bahasa Kebangsaan. Mungkin isu ini nampak kecil di mata kalian, namun dalam jangka masa panjang, usaha – usaha sebegini yang akan meruntuhkan lagi nilai Bahasa Kebangsaan di sebalik keperibadian kita sebagai rakyat Malaysia.

Bahasa Kabangsaan ini adalah bahasa kepunyaan kita semua. Kita tidak perlu berkompromi dalam soal ini hanya sekadar untuk memenuhi keperluan pasaran mahupun tuntutan dunia. Sesebuah bahasa hanya mampu berkembang maju, memenuhi keperluan setiap laras bahasa yang wujud jikalau bahasa itu diguna sebaik mungkin. Semuanya bermula dengan kita, apa pilihan anda?

Akhir sekali, admin HE ada pesanan yang mahu diselitkan bersama dalam artikel ini.

Kau kena ingat Jepun boleh bangkit jadi kuasa dunia yang menghambat British, Russia, Belanda dan Amerika bukan berpaksikan Bahasa Inggeris tau.

Abbasiyah menjadi lambang zaman keemasan Islam kerana berpaksikan Bahasa Arab iaitu bahasa pribumi Empayar Abbasiyah tau.

Kau juga perlu tahu bahawa Yunani menjadi masyur sebagai kiblat intelektual peradaban dunia selepasnya bukan menggunakan Bahasa Inggeris tetapi Yunani dan Latin.

Kau juga harus tahu, betapa 10, 000 – 15, 000 manuskrip ilmu Melayu yang menanti masa untuk dibongkarkan ialah di dalam Bahasa Melayu tau. Betapa Melaka dan Srivijaya bangkit jadi gemilang kerana Bahasa Melayu tau.

Kesimpulannya ialah, semua bangsa boleh bangkit dengan bahasa ibundanya tersendiri, asalkan betapa bangsa itu mencintai ilmu

BERSAMA MEMARTABATKAN BAHASA KEBANGSAAN.

– Bahasa Jiwa Bangsa –

MATHIS SARAWANAN


Apabila Rom Menghancurkan Tamadun Yahudi Menjadi Abu

Tamadun Yahudi mula mengalami kejatuhan dua alaf sejak tahun 66. Ketika ini bangsa tersebut bersengketa dengan Empayar Rom, yang dikuasai Maharaja Nero (54-68).

Persengketaan bermula selepas Yahudi tidak menerima dasar percukaian ditetapkan Gabenor Gessius Florus. Rom kemudian menggunakan solusi kasar, iaitu menjar.ah Kuil Kedua atas hujah bahawa duit Yahudi sudah menjadi milik empayar.

Maka bangsa Yahudi menolak kepimpinan pro-Rom dalam kalangan mereka. Sebaliknya sebuah kerajaan sementara ditubuhkan oleh Ananus ben Ananus, Joseph ben Gurion da Joshua ben Gamla.

Walau bagaimanapun, para Yahudi tidak bersatu padu. Dalam kalangan mereka pun ada perbalahan sesama sendiri.

Contohnya di Jerusalem, Menahem ben Yehuda cuba meram.pas kuasa bagi pihak pertubuhan Sicariinya. Beliau gagal dan dijatuhkan hµkµman bµnµh.

Semua ahli Sicarii dihalau daripada kota Jerusalem. Sekarang ini Sicarii berdepan dengan dua mµsµh, iaitu Rom dan saudara seagama sendiri.

Kerana mereka mahu menubuhkan sebuah negara merdeka tanpa sebarang kompromi kerana Rom telah menga.ibkan semua Yahudi.

Pemimpin Sicarii yang harus diceritakan ialah Eleazar ben Simon. Asal-usul Eleazar sudah ditelan zaman. Kewujudan beliau mula ditulis pun sejak pember.ontakan Yahudi bermula pada tahun 66.

Itu pun kerana beliau menyertai pasukan Yahudi yang membin.asakan angkatan ketent.eraan Rom pimpinan Cestius Gallus iaitu Legio XII Fulminata di Beit Horon.

Namun Eleazar ben Simon dipercayai menjadi mang.sa khi.anat bangsa sendiri. Beberapa hari sebelum Jerusalem dik.epung, seorang pemimpin bernama John of Gischala telah membµnµh beliau.

John memohon masuk dalam Kuil Kedua atas alasan mahu menyediakan kor.ban sempena perayaan Passover (hari Malaikat Ma.ut lalu di Mesir Purba ketika kenabian Musa as).

Tanpa diketahui Eleazar, kor.ban tersebut bukanlah seekor kambing atau lembu. Sebaliknya semua ahli Sicarii bersama Eleazar ialah kor.ban pada hari tersebut.

Dipercayai inilah tempat Eleazar menemui aj.al… tetapi ada sumber mengatakan beliau selamat (cuma tidak tahu apa nasibnya).

Penge.pungan Masada Tiga Tahun Kemudian

Gaius Messius merupakan seorang anggota Rom yang menyertai pep.er.angan ini. Beliau bukanlah sesiapa, sekadar peserta barisan utama sahaja yang dhantar untuk menundukkan bangsa Yahudi di kota Masada.

Kota tersebut hari ini terletak di Daerah Selatan, Israel – betul-betul berhampiran dengan sempadan Tebing Barat dan Jordan. Di sinilah 1,900 tahun lalu, para Sicarii dikep.ung Empayar Rom pimpinan Lucius Flavius Silva.

Kisah tentang peng.epungan ini dikongsi Flavius Josephus, seorang Yahudi kelahiran Jerusalem yang ditah.an Rom.

Beliau mengulas panjang tentang peristiwa yang berlaku. Golongan Sicarii di sini mempunyai seorang ketua bernama Eleazar ben Ya’ir (tidak sama dengan Eleazar ben Simon yang dikhi.anati John).

Ketika ini Kuil Kedua Yahudi sudah dimus.nahkan Rom, kerana Jerusalem hanya bertahan selama empat bulan sahaja. Jadi di Masada, bangsa Yahudi ibaratkan membina benteng terakhir.

Rom sudah menang. Tetapi selagi mana Sicarii berada di Masada, kemenangan mereka seolah-olah cac.at. Jadi Gabenor Flavius membawa 15,000 anggota untuk mengepung Masada pada tahun 72.

Seramai 960 anggota Sicarii berharap akan diselamatkan Yahudi daripada tempat lain. Tetapi penyelamat mereka tidak datang sampai sudah.

Lama sebenarnya Sicarii bertahan, sebelum menelan kepahitan yang mereka terpaksa berdiri di atas kaki sendiri.

Masalahnya Sicarii sudah terper.angkap dan dibelenggu Rom. Dan Eleazar ben Ya’ir menggesa pengikut-pengikutnya: “Kita semua membuat keputusan. Takkan sesekali kita menjadi ham.ba Rom ataupun ham.ba sesiapa sahaja melainkan Tuhan sahaja. Dia sahajalah Yang Benar dan Tuhan Sekalian Alam. Nampaknya sudah tiba masa yang kita perlu membuktikannya secara fizikal (bahawa Tuhan sahaja layak mempunyai ha.mba).”

Eleazar menamatkan ucapannya dengan kata-kata berapi, “kitalah yang pertama mengangkat senj.ata (terhadap Rom), dan kita juga terakhir berani melawan mereka; dan aku berpegang yang ini ialah berkat dikurniakan-Nya, dan pada tangan kita ialah satu-satunya jalan: ma.ti dengan berani, dalam keadaan bebas!”

Kenyataan ini dikongsi dua perempuan yang bersembunyi dalam perigi bersama lima orang anak. Eleazar sebenarnya meminta orang ramai membµnµh sesama sendiri, kerana Judaisme mengharamkan bµnµh diri.

Hanya orang terakhir sahaja yang akan membµnµh diri. Secara am, Yahudi di sini memilih untuk ma.ti dalam keadaan bebas (bukannya hidup dalam perham.baan).

Rom berjaya mema.tahkan pember.ontakan Yahudi. Selepas angin peper.angan berhenti meniup, semua pulang ke tempat asal. Gaius Messius pun begitu. Dan beliau hanya dibayar sebanyak 50 denarium sahaja.

Bermakna Messius memba.hayakan nyawa sendiri semata-mata untuk mendapat balik hanya modal makanan kuda dan keldai.


Smilodon: Harimau Bertaring Pontianak

Cuba bayangkan anda sedang duduk di bawah pepohonan yang rendah dan secara tiba-tiba seekor harimau hadir memberikan salam mesra. Pasti anda akan terkejut dan cuba untuk menyelamatkan diri.

Sekarang bayangkan pula harimau yang sama menghampiri anda tetapi dengan sedikit perbezaan iaitu miliki taring besar persis pontianak. Pasti anda hanya mampu berdoa kepada tuhan agar diselamatkan.

Tapi wujud ke harimau bertaring besar seperti pontianak?

Jawapannya wujud kerana harimau sedemikian rupa ataupun Smilodon dikesan pernah hidup di Benua Amerika pada 11,000 tahun yang lalu.

Buktinya fosil Smilodon telah berjaya ditemukan di seluruh Amerika Syarikat sehingga ke selatan Chile.

Smilodon dianggap sebagai mamalia bertopengkan t-rex kerana haiwan itu merupakan pemangsa yang sangat besar dan begitu menakutkan.

Mana-mana haiwan yang telah ditangkap oleh Smilodon pasti tidak akan mampu lagi melepaskan diri dan hanya berserah kepada takdir sahaja. Ditambah pula taring Smilodon yang besar dan tajam makin menyukar mangsa untuk lari.

Bagaimana pula taring boleh tubuh dan cara Smilodon menggunakannya?

Ketika anak Smilodon baru lahir, taring tersebut belum nampak dengan jelas lagi dan hanya akan membesar selepas 3 tahun.

Apabila taring sudah besar, anak Smilodon akan diajar untuk berburu dan membaham mangsa yang lebih besar dari mereka.

Caranya adalah anak Smilodon akan menerkam mangsa menggunakan kaki depan sebelum taring mengambil tugas merobek.

Senang cerita, ketika itu Smilodon berfungsi sebagai pemangsa teratas dalam rantaian makanan.

Selain itu, apa yang menarik mengenai Smilodon ini adalah mereka hidup secara berkumpulan. Hakikatnya tidak banyak spesies kucing suka hidup secara berkumpulan. Sebagai contoh harimau dan kucing domestik pun hanya mahu hidup berseorangan dan kesepian.

Macam mana Smilodon diketahui hidup secara berkumpulan?

Dalam lebih 5000 tulang Smilodon yang telah ditemui, terdapat begitu banyak kesan kecederaan seperti gigi rosak, kaki patah dan siku terkehel sebelum haiwan itu mati.

Kecederaan secara tidak langsung telah menghalang Smilodon untuk memburu dan mempertahan diri. Jika kecederaan berterusan tanpa cepat sembuh pasti Smilodon akan mati.

Namun kematian tidak berlaku kerana Smilodon yang cedera telah berjaya untuk bertahan hidup selama setahun.

Jadi Smilodon yang lain telah melindungi serta memberikan makanan kepada Smilodon tercedera bagi memastikan terus dapat bertahan.

Lama kelamaan, kecederaan yang melanda Smilodon semakin sembuh dan ini menjadi bukti terkuat bahawa haiwan tersebut hidup secara berkumpulan.

Biarpun Smilodon berfungsi sebagai pemangsa teratas dalam rantaian makanan, haiwan tersebut masih lagi tidak mampu mengelakkan diri daripada diancam kepupusan.

Smilodon dikatakan telah pupus kerana perubahan iklim bahkan manusia juga turut memainkan peranan. Ada yang menyatakan bahawa manusia telah tiba di Amerika sejak 15,000 tahun lalu.

Berkemungkinan besar pernah ada interaksi antara Smilodon dan manusia pada masa lalu. Manusia dikaitkan sebagai punca kerana memburu haiwan yang selama ini menjadi santapan Smilodon.

Jika mangsa sudah berkurangan, Smilodon menjadi begitu sukar untuk mendapatkan makanan dan hanya bergantung kepada sisa makanan dari manusia.

Tambahan pula, haiwan besar yang menjadi santapan Smilodon turut pupus. Hal ini membuatkan Smilodon perlu bergantung kepada mangsa yang lebih kecil tetapi tidak mengenyangkan.

Hari demi hari, Smilodon gagal berevolusi untuk beradaptasi dengan makanan yang sedikit.

Akhirnya Smilodon telah pupus sepenuhnya pada 10,000 tahun yang lalu angkara iklim, manusia dan gagal beradaptasi.

Kalau anda berminat dengan haiwan-haiwan spesis pra-sejarah seperti ini, kami nak cadangkan buku terbaru kami, TERHEMPASNYA PESAWAT MH747, mengisahkan survivor para penumpang pesawat yang terpaksa berhadapan dengan haiwan pra-sejarah seperti Smilodon untuk kekal hidup. Beli di: http://bit.ly/TerhempasnyaShopee

RUJUKAN:

Pickrell, J. (2019, Mac 24). Saber-toothed cats were fierce and family-oriented. Science News.


Betul Ke The Simpsons Ramalkan Coronavirus?

Selepas Donald Trump mengumumkan keinginannya untuk bertanding sebagai calon Republikan, Syarikat Curiosity mengambil kesempatan untuk keluarkan video pendek bertajukkan “Trumptastic Voyage”. Tangkap layar daripada rakaman sebenar telah ditukar menjadi kartun. Tetapi pengguna-pengguna atas talian telah membuat persepsi lain dengan meletakkan tahun 2000:

Maka jadilah teori konspirasi bahawa tangan-tangan tersembunyi sedang menjalankan kerja. Orang yang jiwa kosong pun diumpankan dengan mudah seolah-olah ia benar (sebenarnya tidak).

Selepas lima tahun diam, The Simpsons naik balik dengan taburan persepsi berkaitan virus koron (2019-nCoV) pula. Katanya The Simpsons telah mengudarakan suatu episod berkaitan virus pada tahun 1993 (Bennett, 2020). Dan hari ini, 27 tahun kemudian, 2019-nCoV melanda.

Sebenarnya perkaitan The Simpsons dan 2019-nCoV disunting dengan begitu kreatif. Dalam episod tahun 1993 itu, Homer membeli mesin pembuat jus daripada Jepun. Sebelum dihantar, pekerja Jepun yang sakit selsema telah bersin, menyebabkan selsema di Osaka dihantar terus ke Springfield, Amerika Syarikat (Wynne, 2020).

Inilah kotak yang dibuka Homer sebelum virus selsema dibersinkan. Boleh nampak dengan jelas tulisan Jepun iaitu alamat pengilang di Osaka. Jadi apakah The Simpsons meramalkan penularan 2019-nCoV?

Jawapannya tidak.

RUJUKAN:

Bennett, A. (2020, February 1). Fans Claim The Simpsons Predicted Coronavirus Outbreak in 1993 Episode. Deadline. Retrieved from https://deadline.com/2020/02/fans-claim-the-simpsons-predicted-coronavirus-in-1993-1202848816/

Wynne, A. (2020, February 1). Did the Simpsons also predict coronavirus? Fans claim storyline about flu outbreak spreading from Japan to the US bears eerie similarities to deadly outbreak. Daily Mail. Retrieved from https://www.dailymail.co.uk/news/article-7956095/The-Simpsons-predicted-deadly-coronavirus-outbreak-episode-27-years-ago.html


Tulisan Salman Rushdie Yang Sendiri Menempah Padah

Pagi-pagi tengok berita di laman media sosial, kecohnya dua je. Sama ada sebab sekuel filem Pengabdi Setan, Pengabdi Setan 2: Communion atau cubaan bunuh ke atas Salman Rushdie. Garu kepala juga, siapa sebenarnya si Rushdie ni sampai media arus perdana (MSM) Barat cover habis cerita dia?

Bila diamati balik, patutlah panas sangat nama tuan punya badan ni. Beliau merupakan seorang penulis novel terkenal di Barat tetapi ditolak oleh ramai umat Islam. Ini selepas novelnya Satanic Verse dikatakan menghina agama Islam termasuk memberi gambaran negatif terhadap Rasulullah s.a.w selepas ia diterbitkan pada 1988.

Rushdie atau nama sebenarnya Ahmad Salman Rushdie lahir di Bombay (kini Mumbai), India beberapa bulan sebelum negara itu mencapai kemerdekaan. Semasa berusia 14 tahun, beliau berpindah ke UK dan melanjutkan pelajaran di sana termasuk di Universiti Cambridge.

Selepas tamat belajar, Rushdie sudah menunjukkan minat dalam dunia penulisan. Ini membawa kepada penerbitan novel pertamanya, Grimus tetapi kurang mendapat sambutan dalam kalangan pengkritik dan pembaca. Hanya selepas novel keduanya, Midnight Children diterbitkan pada 1981, barulah orang pandang siapa dirinya.

Tetapi sebelum itu, kami cadangkan korang dapatkan MUHAMMAD: DAKWAH DAN DIPLOMASI. Jangan percaya momokan Barat berkenaan Rasulullah s.a.w. Barat sebenarnya malu sebab gagal tutup kisah dan personaliti baginda terus harum dalam kalangan umat Islam selepas 1,400 tahun. Nak tahu lagi pasal Nabi kita, dapatkan MUHAMMAD: DAKWAH DAN DIPLOMASI sekarang! Beli di Shopee: https://shopee.com.my/The-Patriots-Muhammad-Dakwah-dan-Diplomasi-i.238336777.4838248189

Selepas menghasilkan novel Shame dan The Jaguar Smile, Rushdie menghasilkan karyanya yang paling kontroversi iaitu Satanic Verse. Siapa tak panas hati kalau buku tersebut menghina perwatakan Rasulullah s.a.w. Atas sebab itulah, umat Islam di banyak negara melancarkan siri bantahan bagi membantah Satanic Verse dan menyokong usaha pengharaman buku berkenaan. Salah satu yang buat bantahan ialah China – tempoh sama MSM asyik buat liputan pasal Tiananmen.

Orang dah marah, benda pertama patut buat ialah minta maaf, akui silap sendiri dan janji tak buat lagi. Masalahnya, Rushdie tak buat semua itu dan masih tegakkan benang yang basah. Malah, beliau tetap bertegas novelnya sama sekali tidak menghina Islam. Ini membawa kepada fatwa Rushdie sepatutnya dikenakan hukuman mati oleh Ayatollah Ruhollah Khomeini pada 14 Februari 1989. Sebulan selepas fatwa itu dikeluarkan, UK memutuskan hubungan dengan kerajaan Iran.

Di Barat, Rushdie diagung-agungkan sebagai pejuang kebebasan bersuara lagi-lagi lepas penerbitan Satanic Verse. Bukan sedikit penghargaan yang diterimanya termasuk Whitbread Prize (anugerah kesusasteraan yang mengiktiraf buku-buku penulis yang berpangkalan di England dan Ireland, hari ini dikenali sebagai Costa Book Awards) dan gelaran Sir oleh Ratu Elizabeth II pada 2007.

Tapi pernahkah Rushdie sedar Satanic Verse lebih banyak membawa bala daripada faedah? Siri protes membawa kepada rusuhan seperti yang berlaku di Mumbai dan Pakistan. Di Mumbai, bandar kelahirannya, 12 orang terbunuh akibat rusuhan yang tercetus daripada protes berkenaan.

Dan terima kasih kepada kontroversi buku yang sama, hubungan dunia Islam dan Barat terjejas teruk selama beberapa tahun. Awal-awal memanglah sokong Rushdie. Tapi bila sedar kepentingan ekonomi blok Barat terancam lagi-lagi lepas Iran putuskan hubungan dengan UK, tau pula undur perahu dan cuba pulihkan keadaan.

Ironinya, tindakan Rushdie menulis buku tersebut turut dikecam ramai figura Barat. Salah seorang yang kecam ialah penulis novel terkenal, Roald Dahl. Dahl yang terkenal dengan novel seperti Fantastic Mr. Fox dan The Witches menggelar Rushdie sebagai penulis yang hanya tahu mengambil kesempatan dan tak pernah fikir panjang tentang akibat. Sementara penulis novel perisikan John le Carre menyifatkan sebarang subjek yang menyentuh soal agama seperti Satanic Verse tak sepatutnya dilakukan secara semberono.

Agaknya lepas rasa hidup dalam persembunyian amat menekan perasaan termasuk diceraikan isterinya ketika itu, Marianne Wiggins dan sedar maklum balas negatif yang timbul angkara Satanic Verse, barulah Rushdie mohon maaf. Itupun lepas dua tahun lepas novel itu diterbitkan. Tapi dah terlambat, nak redakan kemarahan bukan mudah.

Lagi-lagi dengan fiil Barat yang berterusan mencabar kesabaran umat Islam dengan penerbitan kandungan yang menghina Islam. Daripada karikatur yang menghina Rasulullah s.a.w sampailah Innocence of Muslims. Bila orang marah, minta bertenang. Apa yang dilakukan ialah ekspresi kebebasan bersuara, itu hak mereka bla bla bla. Bila itu terus dijadikan hujah, sesetengah yang hilang sabar bertindak sendiri walaupun ianya salah.

Mungkin itu menjelaskan apa yang berlaku ke atas Rushdie hari ini (pagi waktu Malaysia) di Institut Chautauqua, New York. Ikut laporan terkini, penulis kontroversi itu perlu menggunakan ventilator untuk bernafas dan tidak dapat bercakap akibat luka-luka tikaman yang dialami. Sementara orang yang menikamnya iaitu Hadi Matar, 24 tahun kini dalam tahanan polis.

RUJUKAN

BBC News. (2022, 13 Ogos). Who is Salman Rushdie? The writer who emerged from hiding.

Murphy, M. dan Cabral, S. (2022, 13 Ogos). Salman Rushdie: Author on ventilator and unable to speak, agent says. BBC News.


Peranan Ulama Dalam Pemilihan Tarikh Kemederkaan Tanah Melayu

Sebelum Almarhum Tunku Abdul Rahman Putra Al-Haj selaku Bapa Kemerdekaan Malaysia mengetuai rombongan ke London untuk berunding tentang tuntutan kemerdekaan dengan kerajaan Inggeris pada 1 Januari 1956, Tunku telah meminta nasihat daripada Allahyarham Syeikh Abdullah Fahim, Mufti Kerajaan Negeri Pulau Pinang ketika itu yang juga merupakan salah seorang tokoh di bidang ilmu falak.

Tunku Abdul Rahman beranggapan bahawa beliau perlu berjumpa dengan Syeikh Abdullah Fahim (datuk kepada YAB Dato’ Seri Abdullah bin Haji Ahmad Badawi, Perdana Menteri Malaysia) yang pada pendapatnya mempunyai firasat dan kasyaf agar tarikh yang baik dapat dipilih bagi kemerdekaan Tanah Melayu (Mokhtar Petah, 1997).

Manaqib (Biografi) Sheikh Abdullah Fahim

Sheikh Abdullah Fahim dilahirkan pada tahun 1870 di Makkah, Arab Saudi di satu tempat yang tidak jauh dari Masjidil Haram yang bernama Shuib Ali. Bagaimanapun ada juga pihak lain yang mengatakan ulama terkenal ini dilahirkan di Kampung Kubur Panjang, kira-kira 32 kilometer dari Alor Setar, Kedah.

Sheikh Abdullah Fahim adalah anak kedua daripada empat orang adik-beradik. Bapanya Sheikh Ibrahim bin Haji Tahir bermastautin di kota Makkah dan menjadi guru agama di Masjidil Haram dalam bidang pengajian al-Quran. Semasa hayatnya, Sheikh Ibrahim Tahir juga pernah dilantik sebagai ahli lembaga pengelola Masjidil Haram selama tujuh tahun. Kedua beranak ini dikenali oleh masyarakat Makkah sebagai keturunan Jawa dan Patani.

Sheikh Abdullah Fahim pernah menuntut dengan 45 orang guru agama terkenal dan mendapat kelulusan dalam lebih 15 bidang ilmu Islam antaranya Sheikh Ismail Abdul Qadir atau dikenali sebagai Pak Da Eil Mekah pengarang Kitab Bakuratul Amani, Sheikh Yasin Al-Fadani ulama dari Padang yang mendapat pengiktirafan ulama dunia iaitu Al-Musnid Ad-Dunya (Penerima Sanad sampai ke Rasulullah paling banyak di dunia), Sheikh Hasan Masyath, Sayyid Sheikh Abbas Al-Maliki Al-Hasani dan ramai lagi ulama-ulama besar yang muktabar Ahli Sunnah wal Jamaah.

Kemahiran utama datuk kepada Perdana Menteri Malaysia kelima ini adalah dalam bidang ilmu Falak dan Kesusasteraan Arab. Sewaktu berada di Makkah, beliau mengambil kesempatan mempelajari ilmu politik Islam.

Kesedaran beliau untuk mempelajari selok-belok ilmu politik Islam ini jelas menunjukkan bahawa beliau adalah seorang ulama yang cintakan ilmu pengetahuan yang seimbang antara dunia dan akhirat. Di samping itu, ia juga membuktikan betapa Sheikh Abdullah Fahim seorang ulama yang memiliki pemikiran terbuka serta tidak terkongkong sifatnya.

Semasa tinggal di Makkah, Abdullah Fahim mendirikan rumah tangga dengan Hajjah Wan Habsah Haji Abdullah. Mereka dikurniakan dua orang anak lelaki iaitu Ghazali dan Ahmad Badawi. Ghazali dan ibunya, Wan Habsah meninggal dunia di Makkah.

Dalam bidang agama, Abdullah Fahim mengajar ilmu usuluddin, falak, tafsir al-Quran dan Hadis di Masjidil Haram. Pelajarnya terdiri daripada pelbagai bangsa termasuk yang berasal dari Tanah Melayu, Sabah, Sarawak, Brunei, Sumatera, Jawa, Pattani, Filipina, India dan China. Disebabkan oleh kemasyhurannya, apabila pulang ke Tanah Melayu pada 1921, Abdullah Fahim sering diundang untuk menyampaikan ceramah atau memberi pendapat pada seminar dan forum mengenai Islam. Ketinggian ilmu agama yang beliau miliki turut diakui oleh ulama terkenal Indonesia, Profesor Dr. Hamka.

Sekembalinya beliau ke Tanah Melayu pada 1921, Abdullah Fahim tinggal di kampung Limbong Kapal, Alor Setar, Kedah dan menjadi guru di Maahad Mahmud yang ketika itu menggunakan sistem pendidikan secara pondok. Pada peringkat awal kepulangan beliau ke tanah air, beliau terpaksa menggilap semula kemahirannya berbahasa Melayu mkerana sudah sekian lama tidak mengamalkan bahasa itu.

Selepas menetap di Kedah selama beberapa tahun, pada 1925, beliau berpindah ke Kepala Batas, Seberang Prai, Pulau Pinang. Semasa mula-mula tinggal di Kepala Batas, beliau mengajar agama di anjung rumahnya dan di Masjid Kepala Batas. Apabila jumlah muridnya semakin bertambah, ulama yang merupakan Mufti pertama Pulau Pinang ini mengasakan penubuhan Madrasah Daeratul Maarif al-Wataniah di Kepala Batas yang tenaga pengajarnya termasuklah anak beliau, Ahmad Badawi.

Selain terkenal sebagai pendidik agama, ulama dan pejuang politik Islam, Sheikh Abdullah Fahim juga adalah penulis handalan yang banyak karyanya tersiar dalam majalah dan akhbar di negara Arab pada 1920-an. Selain itu, tulisannya dalam bahasa Melayu pula banyak diterbitkan di Tanah Melayu dan Singapura.

Pendek kata, sepanjang hayatnya, Abdullah Fahim telah menggunakan segala ilmu yang di kurniakan oleh Allah kepadanya untuk memberi manfaat kepada umat Islam dari seluruh pelosok dunia. Jariah yang beliau curahkan itu mengalir hingga ke hari ini apabila ramai muridnya menjadi guru agama, mufti, kadi dan sebagainya yang mencurahkan khidmat bakti demi kesejahteraan masyarakat di dunia dan akhirat.

Ulama Yang Tegas dan Pentingkan Perpaduan

Selain itu, Sheikh Abdullah Fahim adalah salah seorang daripada ulama yang tegas dan sangat prihatin kepada perpecahan umat Islam. Beliau memberikan nasihat kepada orang Melayu supaya jangan mengikut ajaran Khawarij yang mencetuskan perbalahan di kalangan umat Islam apabila mereka keluar dan berpisah daripada kepimpinan Saidina Ali r.a..

Beliau juga pernah menunjukkan tingakan tegas dengan meninggalkan majlis yang menyerang dan memperkecilkan orang Melayu yang berpegang kepada mazhab Syafie. Beliau juga pernah merayu supaya orang Melayu berpegang teguh dengan semangat perpaduan ummah dan bersatu padu dalam kesatuan bangsanya

Sifat Peribadi Abdullah Fahim

Dalam kehidupan sehariannya, Sheikh Abdullah Fahim adalah seorang yang mudah sekali bergaul mesra dan amat disenangi oleh penduduk setempat yang terdiri daripada masyarakat yang berbilang kaum. Pernah dikatakan bahawa pekedai-pekedai di sekitar Pulau Pinang biasanya berasa amat bertuah sekiranya Sheikh Abdullah Fahim masuk ke kedai mereka tetapi akan berasa bimbang sekiranya barang di kedai mereka itu di katakannya mahal, maka alamatnya jualan pekedai itu pada hari itu akan merosot. Begitulah pula sebaliknya pekedai selalu berharap Sheikh Abdullah Fahim akan masuk ke kedai mereka kerana kehadirannya menjadi petanda bahawa jualan mereka pada hari itu akan laris.

Itulah antara keistimewaan yang dimiliki oleh Sheikh Abdullah Fahim yang merupakan seorang wali yang amat dihormati oleh penduduk Pulau Pinag, terutamanya di Seberang Prai dan Kepala Batas.

Penentu Tarikh Kemerdekaan

Sheikh Abdullah Fahim menyebut dalam bahasa Arab: “عام خير اتانا” (tahun baik datang kepada kita) bagi hari Sabtu, 31 Ogos 1957. Beliau berpesan supaya jika tarikh untuk pengisytiharan kemerdekaan Tanah Melayu tidak pada 31 Ogos 1957, maka pada tahun-tahun berikutnya sebelum tahun 1962 adalah tidak baik bagi orang Melayu untuk mengisytiharkan kemerdekaan. Beliau juga melarang pemuda-pemuda UMNO (United Malays National Organization) dari memberontak dan merampas kuasa jika kerajaan British tidak menyetujui tarikh 31 Ogos 1957 ini.

Jika kemerdekaan tidak dapat disambut pada tarikh yang dikehendaki itu, Syeikh Abdullah Fahim meminta supaya menunggu hingga lima tahun lagi iaitu pada hari Jumaat, 31 Ogos 1962. Itulah antara sebab mengapa pada zaman sebelum kemerdekaan, kebanyakannya daripada kalangan kita orang Melayu tidak melakukan penentangan terhadap British secara selepas Bintang Tiga (Komunis) mengambil-alih Tanah Melayu selama 14 hari selepas Jepun menyerah kalah kepada British pada tahun 1945 selepas Hiroshima dan Nagasaki dilepaskan bom atom oleh pihak British.

Sebaliknya, orang Melayu pada waktu tersebut, menuntut kemerdekaan kepada pihak British dengan jalan diplomasi dan dengan cara baik selepas mereka mendengar nasihat daripada Sheikh Abdullah Fahim bukan seperti yang digembar-gemburkan kononnya pemerintah kita mempunyai kaitan dengan British.

Bagaimanapun apa yang dikehendaki telah dimakbulkan oleh Allah s.w.t. dan pada 20 Februari 1956, telah ditetapkan pada 31 Ogos 1957 dan diisytiharkan oleh Tunku Abdul Rahman di Padang Pahlawan, Bandar Hilir, Melaka. Menarik untuk diperkatakan mengenai tarikh kemerdekaan yang dipilih oleh Syeikh Abdullah Fahim. Menurut seorang guru dari Sekolah Agama Daeratul Ma’arif Al Wataniah (DMW) di Kepala Batas, Seberang Perai Utara, Pulau Pinang bahawa sejenis alat digelar astrolabe kepunyaan Syeikh Abdullah Fahim ada disimpan di bilik pengetua sekolah tersebut dan dikatakan bahawa Syeikh Abdullah Fahim biasa menggunakan alat astrolabe ini bagi menghitung pergerakan cakerawala terutamanya buruj-buruj bintang.

Mengambil kira hakikat ini atas ilham pemilihan tarikh kemerdekaan yang dibuat oleh Syeikh Abdullah Fahim, tentu ada sebab yang berpatutan yang mendorong tarikh 31 Ogos 1957 ini dipilih, istimewanya mungkin dari kedudukan buruj-buruj bintang yang boleh kelihatan pada waktu maghrib sempena detik kemerdekaan negara 1957.Pada malam kemerdekaan didapati empat buah buruj sedang berada di ufuk barat sejurus selepas terbenam matahari pada jam 7.19 malam, 30 Ogos 1957 bersamaan 4 Safar 1377 H, malam Sabtu.

Walaupun peristiwa falak mempunyai beberapa hubungan yang berkait dengan sejarah negara, ini sebenarnya adalah suatu yang lumrah dan bukannya suatu kuasa kosmik yang luar biasa. Maksud di sini ialah peristiwa falak menjadi titik-tolak bagi meraikan hari yang bersejarah secara kesederhanaan di mana kita boleh jadikannya sebagai satu iktibar bahawa perjalanan alam ini telah diatur sedemikian rupa oleh Allah Ta’ala dan mempunyai erti yang amat besar bagi orang-orang yang mahu merenunginya.

Dalam disiplin ukur tanah, sesuatu ukuran lot sempadan tanah adalah diukur dan diikat dengan posisi kedudukan matahari bagi menentukan arah utara, selatan, timur dan barat bahkan juga arah kiblat. Ini secara langsung menunjukkan bahawa peristiwa falak tidak sahaja `mengikat’ sesuatu hari yang diraikan itu, bahkan ia turut sama mengikat kedudukan kita di atas muka bumi ini atau dalam erti kata lain ialah “darinya juga kita akan dikembalikan”. Kita tidak dapat lari ke mana-mana di alam ini kerana kita sebenarnya telah diikat rapi oleh masa dan ruang. Peristiwa falak adalah masa dan ruang itu.

Akhir riwayat beliau

Akhirnya sampailah sudah kesudahan riwayat hidup seorang ulama dan tokoh kemerdekaan yang terkenal dan tiada tandingannya. Sheikh Abdullah Fahim menghembuskan nafas terakhir pada 28 April 1961 pada waktu pagi iaitu pukul 8 di rumahnya di Kepala Batas. Ketika itu, usia beliau ialah 92 tahun. Jenazah beliau disemadikan di tanah perkuburan di perkarangan Masjid Kepala Batas, Pulau Pinang.

Sheikh Abdullah Fahim meninggalkan seorang anak iaitu Ahmad Badawi dan beberapa orang cucu, di antaranya ialah Perdana Menteri kita yang dikasihi, Datuk Seri Abdullah Ahmad Badawi.

Artikel dinaikkan selepas mendapat kebenaran penulis asal iaitu Muhammad Amir Ashraf.

RUJUKAN:

1. Utusan Malaysia, 31 Ogos 2004, artikel oleh Nor Azam Mat Noor, Unit Penyelidikan Ilmu Falak dan Sains Atmosfera, Universiti Sains Malaysia, Pulau Pinang.
2. Page Ulama & Ilmuan Melayu Utara Tanah Melayu


Dapunta Hyang Sri Jayanasa (684 – 701 Masihi): Pembina Empayar Terawal Bangsa Melayu

Sebuah batu bersurat tulisan Pallava
telah ditemui di kawasan Kedukan Bukit, Palembang oleh seorang Belanda bernama
M. Batenburg pada tahun 1920. Secara ringkasnya, batu bersurat yang dikenali
sebagai Prasasti Kedukan Bukit tersebut menceritakan mengenai seorang tokoh
bernama Dapunta Hyang yang melaksanakan satu perjalanan suci (mangalap
siddhayatra) dari sebuah tempat bernama Minanga Tamvan menuju ke Matajap
diiringi oleh 200 orang pawang dan lebih kurang 20000 tentera. Prasasti Kedukan
Bukit turut mencatatkan tahun peristiwa tersebut mula berlaku iatu pada tahun Saka
605 yang bersamaan dengan tahun 683 Masihi. Dua baris terakhir prasasti
tersebut menceritakan bahawa Dapunta Hyang berjaya membina sebuah wanua
Srivijaya yang gemilang (laghu mudita datang marwuat wanua Criwijaya jaya
siddhayatra subhiksa).

Sebuah lagi prasasti ditemui di Talang
Tuwo, juga di Palembang oleh Louis C. Westenenk pada tahun yang sama Prasasti
Kedukan Bukit ditemui. Prasasti yang dikenali sebagai Prasasti Talang Tuwo
tersebut mencatatkan tarikh “tahun Saka pada hari kedua bulan terang bulan
Chaitra” yang bersamaan dengan tarikh 23 Mac 684 Masihi. Prasasti ini pula
menceritakan mengenai seorang raja bernama Dapunta Hyang Sri Jayanasa yang
membina taman bunga dan kebun buah-buahan yang indah dinamakan “Sriksetra”
untuk kegunaan segala makhluk malah prasasti tersebut turut mendoakan
kebahagiaan dan kebaikan kepada raja yang membina taman tersebut.

Dapunta Hyang Sri Jayanasa sehingga
kini dianggap sebagai pengasas empayar Srivijaya yang bermula sejak akhir abad
ke-7 Masihi. Sejarah hidup baginda masih tidak diketahui dengan jelas tetapi
dasar-dasar pemerintahan baginda mungkin dapat difahami melalui dua jenis
sumber. Sumber pertama ialah dari prasasti-prasasti berbahasa Melayu kuno dan
bertarikh akhir abad ke-7 Masihi yang ditemui di kawasan selatan Sumatera.
Selain Prasasti Kedukan Bukit dan Prasasti Talang Tuwo, terdapat juga Prasasti
Telaga Batu (bertarikh 683 Masihi) dan Prasasti Kota Kapur (bertarikh 686
Masihi).

Kewujudan prasasti-prasasti tersebut
bukan sahaja menunjukkan bukti kewujudan bahasa Melayu kuno sejak abad ke-7
Masihi, malah prasasti-prasasti tersebut dapat memberi gambaran mengenai sistem
pentadbiran dan politik awal Srivijaya pada masa pemerintahan Dapunta Hyang Sri
Jayanasa. Sumber kedua pula ialah catatan-catatan perjalanan seorang sami
Buddha dari China bernama Yijing (I-Ching) yang pergi melanjutkan pelajaran
dalam agama Buddha di Nalanda, timur laut India dengan menggunakan jalan laut
melalui kawasan Asia Tenggara pada akhir abad ke-7 Masihi.

Dapunta Hyang Sri Jayanasa Sang
Penakluk

Yijing mula berlayar dari Kwangtung,
selatan China pada akhir tahun 671 Masihi dengan menumpang sebuah kapal orang
Parsi (Po-ssu) sehingga singgah sebentar di sebuah tempat bernama Fo-Shih.
Beliau tinggal di Fo-shih selama enam bulan sehingga beliau pergi pula ke
sebuah tempat bernama Mo-lo-yu dan tinggal di sana pula selama dua bulan. Dari
Mo-lo-yu, beliau bergerak ke negeri Kiet-cha dan hanya sekitar tahun 672,
barulah Yijing melanjutkan pelayarannya ke pelabuhan Tamralipti (Tan-mo-lo-ti)
kemudian bergerak sehingga sampai ke Nalanda, sebuah universiti pengajian agama
Buddha yang terletak di timur laut India.

Sepuluh tahun kemudian setelah
menghabiskan pembelajarannya di Nalanda, beliau kembali semula ke Fo-shih
sekitar tahun 685 Masihi dan mendapati bahawa negeri Mo-lo-yu sudah menjadi
sebahagian dari negeri Fo-shih (Shih-li-fo-shih). Kepulangan Yijing pada tahun
685 Masihi (pada masa Mo-lo-yu menjadi sebahagian dari Shi-li-fo-shih) berlaku
satu tahun selepas tarikh yang tercatat pada Prasasti Talang Tuwo (684 Masihi)
di mana prasasti tersebut mencatatkan Dapunta Hyang Sri Jayanasa sebagai
pemerintah Srivijaya (Shih-li-fo-shih dalam sebutan Cina). Hal ini bermakna
Dapunta Hyang Sri Jayanasa sendiri sebagai pemerintah Srivijaya telah berjaya
menakluk Malayu (Mo-lo-yu) sebelum tahun 685 Masihi.

Malayu (Mo-lo-yu) dipastikan terletak di kawasan Muara Jambi, selatan Sumatera kini. Penaklukan Malayu ke dalam kekuasaan Srivijaya adalah penting untuk Srivijaya menguasai perdagangan dan mengukuhkan kuasa politiknya. Dalam usaha untuk menguasai perdagangan di selat Melaka, Srivijaya haruslah mengalahkan dan menguasai pesaing-pesaing terdekatnya termasuklah Malayu.

Kedudukan Malayu yang strategik sebagai pusat perdagangan dan kaya dengan penghasilan emas dianggap memberi saingan ketat kepada Srivijaya.  Penaklukan Malayu bukan sahaja menyingkirkan pesaing ketat yang paling hampir malahan Srivijaya juga berjaya menguasai perdagangan di Muara Jambi dan penghasilan emas yang banyak di hulu sungai Batang Hari. Sehingga hari-hari akhir kerajaan Srivijaya, pelabuhan Malayu menjadi salah satu wilayah terpenting yang menyumbang kepada kemakmuran Srivijaya sebagai penguasa perdagangan di Selat Melaka.

Dasar perluasan kuasa Dapunta Hyang Sri Jayanasa tidak berhenti setelah Malayu berjaya ditundukkan. Prasasti Kota Kapur yang ditemui di Pulau Bangka, berdekatan Palembang menunjukkan bahawa Srivijaya meneruskan dasar perluasan kuasanya dengan menguasai pulau tersebut, setahun selepas laporan Yijing yang mencatatkan penguasaan Malayu oleh Srivijaya.

Prasasti Kota Kapur memuatkan mantera serta sumpahan kepada sesiapa yang ingkar kepada “kadatuan Srivijaya” dan diakhiri dengan dua baris perkataan yang menceritakan mengenai persediaan Srivijaya pada tahun Saka 608 (bersamaan tahun 686 Masihi) untuk melaksanakan sebuah lagi ekspedisi ketenteraan ke atas pulau Jawa yang dikatakan tidak mahu mengakui kekuasaan Srivijaya.

Adalah dipastikan bahawa pada masa tersebut, Srivijaya sedang melancarkan perluasan kuasa ke atas kerajaan Tarumanagara yang terletak di barat pulau Jawa berseberangan dengan Selat Sunda. Kedudukan Tarumanagara yang menguasai jalan perdagangan di Selat Sunda menjadikannya sasaran perluasan kuasa Dapunta Hyang Sri Jayanasa yang seterusnya.

Kerajaan Tarumanagara yang sebelum ini dikatakan menghantar utusan ke China sekitar tahun 666 hingga tahun 669 Masihi kemudiannya tidak kedengaran lagi oleh sumber-sumber China setelah dikuasai oleh Srivijaya. Menjelang abad ke-8 Masihi, kekuasaan Srivijaya mungkin sudah meliputi seluruh kawasan selatan pulau Sumatera termasuklah pulau Bangka serta di kawasan Jawa Barat.

Dapunta Hyang Sri Jayanasa yang dianggap sebagai pemerintah awal Srivijaya telah mengukuhkan kuasa kerajaannya dengan menguasai mana-mana pelabuhan-pelabuhan terdekat yang menjadi pesaing kepada Srivijaya.

Srivijaya mengambil peluang keuntungan yang banyak hasil daripada dua keadaan yang berlaku pada masa tersebut iatu bermulanya penglibatan orang Cina secara langsung dalam perdagangan maritim Asia Tenggara dan kemerosotan empayar Funan sebagai kuasa maritim yang penting di Asia Tenggara.  Hal ini menunjukkan juga bahawa Dapunta Hyang Sri Jayanasa merupakan seorang pemerintah yang mempunyai wawasan yang tinggi dan pandai memanfaatkan peluang untuk mengukuhkan kekuasaannya.

Dapunta Hyang Sri Jayanasa juga
dikatakan membina kekuasaan melalui hubungan baik dengan masyarakat orang laut
dan masyarakat pedalaman. Hubungan baik ini sudah tentu membawa keuntungan
kepada kerajaannya sendiri kerana orang laut dapat menyumbangkan tenaga untuk
mengawal jalan perdagangan maritim dan untuk tujuan ketenteraan manakala
penduduk kawasan pedalaman dapat menyumbangkan komoditi berharga dari kawasan
tersebut seperti hasil hutan, rempah ratus, emas dan wangi-wangian untuk
diperdagangkan. Semua ini dilakukan untuk membina sebuah kekuasaan maritim yang
dapat mengawal perdagangan antarabangsa di Selat Melaka dan Selat Sunda.

Dapunta Hyang Sri Jayanasa Pemerintah
Ulung

Kekuasaan Srivijaya semakin besar pada
masa pemerintahan Dapunta Hyang Sri Jayanasa namun kekuasaan yang besar ini
boleh sahaja musnah akibat kekacauan dan serangan musuh. Negeri-negeri yang
baru diserap masuk ke dalam kekuasaan Srivijaya mungkin akan mencetuskan
pemberontakan. Mungkin juga ada dalam kalangan pengikut raja sendiri yang tidak
setia dan ingin membuat khianat. Tambahan pula, kekuasaan yang besar seperti
Srivijaya pula memerlukan sebuah sistem pentadbiran yang lebih sistematik untuk
memastikan keamanan dalam negeri.

Dapunta Hyang Sri Jayanasa dikatakan telah mengambil langkah mengatasi masalah tersebut dengan mengeluarkan prasasti-prasasti persumpahan. Leonard Andaya telah membahagikan prasasti-prasasti tinggalan kerajaan Srivijaya bertarikh akhir abad ke-7 Masihi kepada dua pengkelasan umum iatu prasasti peringatan terhadap sesuatu peristiwa penting dan prasasti persumpahan. Prasasti-prasasti peringatan sebagai contoh adalah Prasasti Kedukan Bukit (memperingati siddhayatra ke Matajap) dan Prasasti Talang Tuwo (memperingati pembinaan taman Sriksetra).

Prasasti-prasasti persumpahan pula adalah Prasasti Telaga Batu, Prasasti Kota Kapur, Prasasti Karang Brahi dan sebagainya. Kesemua prasasti tersebut berasal dari kawasan selatan pulau Sumatera. Secara umumnya, semua prasasti persumpahan peninggalan kerajaan Srivijaya (pada masa pemerintahan Dapunta Hyang Sri Jayanasa) mempunyai isi kandungan yang hampir sama ; ancaman dan sumpahan buruk kepada sesiapa sahaja yang ingin menderhaka kepada kekuasaan Srivijaya.

Prasasti Telaga Batu merupakan prasasti persumpahan yang mempunyai tujuh kepala naga dan sebuah muncung air di bahagian bawah prasasti tersebut. Prasasti ini dikatakan telah digunakan oleh kerabat diraja, bangsawan dan individu lain yang berkait rapat dengan pemerintah Srivijaya dalam upacara persumpahan bagi memastikan taat setia mereka kepada pemerintah. Upacara persumpahan itu dilakukan dengan cara meminum air yang dituang ke atas prasasti tersebut.

Apa yang menariknya, prasasti tersebut mengandungi senarai nama-nama jawatan, pekerjaan dan kedudukan yang terdapat dalam kerajaan Srivijaya seperti yuvaraja (putera mahkota), rajakumara (putera-putera diraja), dandanayaka (hakim diraja yang melaksanakan kuasa penghakiman bagi pihak raja), kumaramatya (menteri-menteri yang bukan keturunan diraja), parvanda (ketua tentera diraja), bhupati (ketua wilayah), senapati (ketua tentera wilayah), nayaka (pengutip cukai), pratyaya (pengurus harta diraja), kayasatha (kerani), tuha an vatakurah (penyelia perdagangan), puhawang (pelaut), vaniyaga (saudagar dagang) sehinggalah ke hulun haji (hamba-hamba raja).

Senarai jawatan dan pekerjaan dalam
prasasti tersebut adalah mungkin terdiri daripada mereka yang mampu membawa
mudarat dan berpotensi menjadi pengkhianat. Pengkhianat boleh sahaja terdiri
daripada putera-putera raja dan ketua-ketua tempatan yang boleh mencetuskan
pemberontakan, pelaut-pelaut yang boleh disogok oleh musuh atau hamba raja yang
boleh menceroboh ruang peribadi raja. Sesiapa yang disebut jawatan dan
pekerjaannya dalam prasasti tersebut tidak setia pada pemerintah dan
menderhaka, maka mereka akan disumpah dengan perkara-perkara buruk.

Berdasarkan ayat terakhir prasasti tersebut yang mencatatkan persediaan Srivijaya untuk menundukkan Jawa, dapatlah diketahui motif utama penghasilan prasasti-prasasti persumpahan tersebut. Keberangkatan tentera Srivijaya ke Jawa akan menyebabkan berkurangnya kekuatan pertahanan dalam negeri. Hal ini boleh mencetuskan pemberontakan oleh sesetengah pihak yang tidak berpuas hati dengan dasar politik Dapunta Hyang dan ingin membebaskan diri dari kekuasaan Srivijaya.

Ini terus mendorong Dapunta Hyang menghasilkan prasasti-prasasti persumpahan tersebut yang mencatatkan ancaman kepada sesiapa sahaja yang ingin melawan kekuasaan baginda. Ancaman bukan sahaja terhad kepada sumpahan, malah ancaman penghapusan oleh kuasa ketenteraan juga diberikan khususnya kepada golongan elit dan pembesar tempatan yang ingin memberontak bebas dari penguasaan Srivijaya

Lokasi prasasti-prasasti persumpahan tersebut diletakkan di kawasan-kawasan yang strategik yang menjadi tumpuan, menurut Andaya. Sebagai contoh, Prasasti Kota Kapur diletakkan di pulau Bangka berhampiran Selat Bangka yang menjadi laluan kapal-kapal yang bergerak antara wilayah selatan Sumatera dan pulau Jawa. Prasasti Karang Brahi diletakkan di hulu sungai Batanghari yang merupakan jalan perdagangan sungai terpenting terutamanya dalam memperdagangkan komoditi emas yang dihasilkan di kawasan pedalaman Jambi.

Sebuah lagi prasasti persumpahan, Prasasti Palas Pasemah diletakkan di wilayah Lampung yang menjadi tempat pengumpulan hasil-hasil komoditi dagang dari Jawa dan Lampung. Penghasilan prasasti-prasasti persumpahan tersebut menunjukkan Dapunta Hyang Sri Jayanasa merupakan seorang pemerintah yang tegas dan tidak teragak-agak akan menggunakan kekerasan untuk menghapuskan ancaman kepada kerajaannya.

Kewujudan jawatan-jawatan dan pekerjaan-pekerjaan yang tercatat dalam Prasasti Telaga Batu menunjukkan wujudnya masyarakat yang mempunyai organisasi sosial yang agak teratur pada zaman Srivijaya. Prasasti Telaga Batu memberi gambaran menarik mengenai stratifikasi sosial dalam masyarakat Melayu kuno pada zaman tersebut.

Jawatan-jawatan seperti ketua hakim diraja, ketua ketenteraan, ketua wilayah, penyelia perdagangan, kerani, pengutip cukai dan saudagar dagang menunjukkan pemerintahan Srivijaya pada masa pemerintahan Dapunta Hyang Sri Jayanasa mempunyai sistem pentadbiran yang sistematik dengan pengkhususan kerja mengikut jawatan masing-masing. Hal ini membuktikan ketinggian ketamadunan yang wujud dalam mandala Melayu tersebut jauh sebelum kewujudan Kesultanan Melaka.

RUJUKAN

Andaya, Leonard Y. 2008, Leaves of
the Same Tree : Trade and Ethnicity in the Straits of Melaka, University of
Hawai’i Press.

Coedes,
George, 1975, Australian National University Press, The Indianized States of
Southeast Asia.

Hall,
Kenneth R., 1985, University of Hawaii Press, Maritime Trade and State
Development in Early Southeast Asia.


High Performing and enhancement Cooperatives (HIPER)

Program ini ditubuhkan untuk membantu mempercepatkan kepelbagaian dan pengembangan perniagaan berteraskan koperasi untuk Bumiputera. Ia memberi tumpuan terhadap aspek aspek penting seperti pembiayaan dan pembinaan kapasiti bagi meningkatkan kelangsungan Koperasi Bumiputera. Kecekapan dan keberkesanan dalam pengurusan perniagaan usahawan usahawan ini juga akan diberi tumpuan penuh.

Selain itu, ia juga memfokuskan kepada sektor kepenggunaan dan perkhidmatan di samping menyediakan platform kepada usahawan Bumiputera untuk mendapatkan akses kepada pembiayaan bagi tujuan pergudangan, pengedaran produk, promosi dan juga banyak lagi,

Tambahan pula, ia juga turut bertujuan untuk memudahkan serta meningkatkan tahap usahawan usahawan dalam kalangan pelajar dengan merapatkan jurang antara ekosistem institusi dengan ekosistem keusahawanan di luar. Program ini juga terjadi hasil jalinan kerjasama dengan Suruhanjaya Koperasi Malaysia.